text:
Parlamentario drs. Mervin Wyatt-Ras, durante conferencia di prensa, a trece padilanti cu aki 2 luna Aruba ta bai urna electoral pa elegi su gobierno. E eleccion aki ta esencial pa fiha rumbo di nos pais.
El a menciona cu mayoria di nos poblacion ta desea un cambio. Hopi persona no ta contento con gobierno ta anda cu finansas publico, COVID-19, FASE, maneho di labor, asuntonan social, husticia, salubridad y enseñansa.
Por a topa diferente persona den nan hogar cu no tin awa of coriente y no tin cuminda pa pone riba mesa di nan famia. Nos pueblo ta cansa di tanto mentira y promesa di e gobierno actual sin cu ta cumpli.
E.o. por menciona cu Gobierno a priminti cu lo baha edad di pensioen mientras a subi’e. A priminti cu lo baha prijs di awa, coriente y prijs di comestibles, pero esakinan a subi.
A priminti cu lo mehora cuido medico. Sinembargo enbes di sostene cuido di salud a tuma medida. Nos pueblo tin cu paga pa medicina (lista positivo), nos grandinan tin cu paga pa djente falso mientras dokternan y specialistanan tin menos entrada y e lista di espera di operacionnan a subi drastico.
E gobierno cu lo ser elegi mester ta un gobierno cu ta consisti di personanan cu tin experencia y cu sa kico nan ta haci. E gobierno aki no mester bai experimenta, manera esun aki.
Ta urgente pa atende cu hamber y pobresa y tambe atende cu e sector laboral paso ta importante pa crea empleo pa nos ciudadanonan. Esaki no solamente den sector turistico pero tambe tin cu diversifica nos economia y fortifica entrepreneurship.
Personanan cu kier lanta nan propio negoshi, cu ta struggle cu e “redtape”, tin cu haya sosten pa continua. Tin cu stimula nos mercado local pa asina nos por sobrevivi e situacion financiero-economico precario di nos pais.
Tin cu fortifica alabes e sector social. Nos ciudadanon lo mester haya atrobe suficiente placa den nan cartera pa biba y mantene nan hogar. E crisisplan no a duna resultado satisfactorio.
E famia como pilar di nos comunidad mester haya sosten. Funcion di un famia ta pa educa y fortifica e ser humano cu valor, normanan y habilidadan hunto cu amor y cariño pa forma ciudadanonan humano.
En especial ora mayornan bai traha lo mester ta posibel cu tin bon acohida pagable pa nan yiunan. Tambe esnan cu ta bin di famianan cu no tin entrada mucho halto. Pues mester fortifica e “vangnet” rond di nan. Por bisa cu e gobierno aki a perhudica Trai Merdia, no a implementa e ley di crèche y no a sigui cu Trai Merdia pa nos hobennan.
Ademas gobierno a tuma su retiro na momento crucial cu nos pais a ser confronta cu landspakketen di medida cu e ministro presidente y su gobierno a firma cu Hulanda.
A entrega autonomia di nos pais pa despues sali na careda y laga pueblo cu e consecuencianan fatal. Awor esnan di MEPORED cu no kier carga responsabilidad pa nan actonan, si ta cana bai na casnan busca voto. Esey ta un paradox of ta contradictorio.
Dicon awor si mester di pueblo?
Ademas e gobierno demisionario cu solamente por atende cu asuntonan pendiente of “lopende zaken” kier introduci un sistema nobo di votacion y conteo di voto. E sistema electronico di voto ta ensera cu no solamente ora vota ta scan e biljet, sino tambe ora di conteo, esaki ta tuma lugar na un forma electronico.
Nos fraccion y nos partido a protesta energicamente contra di sistema aki, tambe mirando e reaccion den nos pueblo. E transparencia cu tin normalmente durante e proceso electoral, e siguridad cu nos pueblo ta sinti cu e sistema democratico, no por ser garantisa dor di e sistema electronico cu gobierno kier introduci liher y sin consulta.
Banda di esey e sistema electronico lo costa nos pueblo cu no tin ni pan pa come, paso tin cu busca profesionalnan den IT pa guia e sistema, mester di aparatonan electronico, scanners y boluntarionan cu sa kico nan ta haci ora bai scan y procesa informacion ora conteo tuma lugar.
Pa proteccion contra di COVID gobierno tin cu bira creativo y busca formanan pa anda cu esaki ora di votacion. Por introduci un bon sistema cu personanan por warda den na auto y ser atendi di e forma aki ordena pa evita contagio. Y lo tin cu tuma tur medida di precaucion cu ta bai costa nos pais menos placa cu e sistema digital.
Alabes por pidi pa esnan cu ta bai asisti e votacion vacuna pa evita contagio y cu por tuma tur e medidanan di precaucion manera indica dor di DVG. Un gobierno cu a yena un sporthal yen di hende, hunto cu un minister na porta pa duna tur hende man, pa tuma vacuna no por tin miedo di atende cu votacion responsable y safe pa COVID.
Nos sistema democratico ta importante. Na e momento aki ta urgente cu nos pueblo por haci uso di su derecho di voto na un forma transparente, sea pa cual partido cu e ciudadano kier vota.
Paso esey ta derecho fundamental di cada ciudadano. Wyatt-Ras ta para pa esey pa garantisa cu nos hendenan por vota y no cambia e sistema dor di un gobierno demisionario cu lo mester regla asuntonan pendiente (lopende zaken) so y no cambio di proceduranan y/of leynan nobo.


c: text/html

text:
Television nan den diferente area di Aruba tawata poni pa wak “AGT” America Got Talent pa asina por a wak un presentacion mahestuoso di nos mesun hende nan cual a keda sigui pa voto unanimo pa RCC Aruba continua pa siguiente tanda.
E no tawata facil dia di presentacion mirando cu tawata tin problema cu transportacion di e ekipo nan pero asina mes nan a logra y a sa di duna un bunita presentacion y logra demostra publico y hurado presente cu nan tin hopi talento y mas cu claro merece e voto nan pa bay e siguiente tanda, RCC Aruba tin diferente titulo cu nan a gana rond mundo por ehempel na China, Budapest
Ta asina cu e miembro nan di RCC Aruba no ta naci na Aruba tin di nan ta di Colombia y Cuba pero a hasi Aruba nan hogar mas cu 20 aña pasa, sigur ta bunita pa mira e amor cu nan tin pa Aruba y con nan ta scohe pa carga e nomber Aruba y su bandera unda cu nan bay y ta pa es motibo Aruba completo no mester ta orguyoso di nan so pero tambe apoya nan te na final y gradici nan pa carga Aruba den nan curason tur momento.
Pa tur cu a wak e programa na Aruba ayera nochi sigur tawata un momento di orguyo pa nan na momento cu por a wak den background un di e ekiponan cu Aruba su nomber skirbi den forma di grafiti riba un di e escenario internacional di mas grandi .

robotstxt: allowed

filter: keep


text:
Diasabra, pa mas of menos 2’or y 45 di marduga, chauffeur den un Toyota Corola, coriendo riba e caminda di Bloemond pa Tamarijn, pa motibonan desconoci, a baha for di caminda y a dal contra di un palo di luz, un tiki p’ariba di Bloemond Supermarket.
E chauffeur a declara na prome instante cu un cacho lo a cruza su dilanti. E auto mes tabata tin sla, no solamente na man drechi, caminda cu el a dal den e palo di luz, pero tambe na e banda robes parti dilanti.
Fuera di esey, e tire robes parti patras tabata full flat y riba riem.
Polis na e sitio a constata cu e chauffeur no tabata por a papia mucho cla y tampoco por a mustra un rijbewijs valido, pa cual motibo polis a detene e chauffeur y a hib’e warda.
Mientras tanto e auto a keda pega contra di e palo di luz. Por a ripara cu e schoordraad a bin abao door di e impacto.
Elmar a presenta na e sitio pa asina por traha riba e daño causa na e palo di luz debi na e accidente.
Chauffeur sin rijbewijs a dal auto contra palo di luz na Bloemond
Diasabra, pa mas of menos 2’or y 45 di marduga, chauffeur den un Toyota Corola, coriendo riba e caminda di Bloemond pa Tamarijn, pa motibonan desconoci, a baha for di caminda y a dal contra di un palo di luz, un tiki p’ariba di Bloemond Supermarket.


text:
ORANJESTAD,Aruba
Departamento di Asuntonan social ‘’DAS’’ ta duna diferente tipsnan pa ciudadanonan tene bon cuenta cu ne. Gastamento di placa no por mas den e temporada aki. Mester ta mas consiente con pa maneha e placa den e miho manera
Desde cu COVID -19 a yega Aruba nos bida a cambia , esaki ta un realidad y hunto como un Aruba uni nos mester por Sali for di dje. Sinembargo e esfuersonan mester bin di bo parti tambe, casta menos y uza bo placa consientemente
Na momento di cumpra cuminda scoge loke ta bo prioridad y calcula bo placa pa siman y busca lo nesesario
Na e momentonan aki , mester realisa cu tur loke cu nos ta gustumbra di come,no lo keda mes cos. Ta mas consiente cu bo placa y tog scoge cumindanan nutrient.


text:
Nos ta biba di naturalesa
‘Nos ta biba di naturalesa’ ta e lema di tur loke nos ta komuniká tokante ambiente di biba aden i naturalesa na Boneiru.
Ekonomia boneriano ta dependé pa un gran parti di e ambiente di biba i naturalesa. Nos ta un isla turístiko. Turista di tur parti na mundu ta bin disfrutá di solo, laman, trankilidat, espasio, eskala chikí i naturalesa ku Boneiru ta brinda.
Ku un shofùr di taksi ku ta transportá turista ta biba bon mirá di turismo ta klaro. Esei ta konta tambe pa empresario i personal di hotèl, restorant, skol pa sambuyá i otro empresa turístiko. Pero indirektamente tin muchu mas hende ta gana nan pan ku turismo. Un panadero no ta traha pan pa poblashon lokal so, pero pa turista tambe. Supermerkado,botika, banko, kontratista, personal di aeropuerto i hopi
hende mas ta benefisiá di turismo pues indirektamente di naturalesa boneriano tambe. Nos ekonomia ta basá pa un gran parti riba turismo i ku esaki riba naturalesa i eksperensia ku naturalesa ta brinda.
Nos ta biba pues di naturalesa. Nos avochinan tabata hasi esei tambe. Pero di un forma mas dirèkt. E promé bonerianonan tabata pinta baranka i esakinan na nan turno ta un atrakshon turístiko awor. E símbolonan di e logo ta inspirá riba e pinturanan den baranka akí. Solo, flamingo, piská i káktus ta simbolisá e kuater elementonan: kandela, aire, awa i tera. Hende ta pará sentral. Hende ta dependé di naturalesa. Pero hende tin infuensha tambe riba naturalesa. Nos ta biba di naturalesa, laga nos kuida e ambiente ku nos ta biba aden.


text:
Kralendijk- Gezaghèber Edison Rijna djaweps mainta a anunsiá un suavisashon basta konsiderabel di e medidanan kontra di Covid-19.
Danki na un bahada basta drástiko di kasonan aktivo te na 34, hopi kos ta posibel atrobe. E nivel di riesgo ta bai na nivel 4. Ku esaki restorant i pakusnan no-esensial por habri atrobe, aunke ku sierto prekaushon. Asina tambe ta kita lei seku i toke di keda. Kasino ku gym tambe tin mag di habri atrobe.
Agradesido
Rijna a bisa den su konferensia di prensa ku e ta kontentu i gradesido ku koperashon di e poblashon. Esaki no solamente dor di tenementu na regla, pero tambe e echo ku hopi hende a bai bakuná. Segun Rijna, esaki tambe ta yuda prevení ku kos ta sali ta sali for di man atrobe. Gobièrnu tin speransa ku e kantidat di kaso lo sigui baha na Boneiru.


text:
Ademas di gremionan comercial, awe gremio sindical tambe a atende na e reunion cu Gobierno a yama cu caracter di urgencia pa trata e tema di Coronavirus y su consecuencianan. Tanto Hubert Dirksz di Federacion di Trahadonan di Aruba (FTA) como Magaly Brito di Sindicato di Empleadonan Publico y Priva di Aruba (SEPPA), a sali di e reunion toch satisfecho cu ta atendiendo cu e preocupacionnan.
Magaly Brito a sinti cu e reunion a bay den un bon ambiente y e tema trata tabata specificamente Coronavirus, a papia di e preocupacionnan den tur e sectornan (laboral y di comercio). Tur esaki tabata pa e Minister di Laboral por haci su recomendacionnan na su coleganan den Conseho di Minister.
E situacion for di momento cu a anuncia dos caso di Coronavirus, a haci cu e hendenan a bira hopi preocupa. E ta kere cu tin aspecto cu mester tin claridad riba tur posibel scenario y kico pa haci, pa tur hende ta prepara. E ta haya cu mester cana adelanta, principalmente ora cu retironan cuminsa cay. Mas ainda si e grupo aki ta grandi, pasobra e lo trece su problemanan social pa Aruba tambe. “Nos ta contento cu Minister ta tuma nota di e situacion y ta buscando solucion,” e sindicalista a bisa.
E tema di CAFT no ta algo cu a discuti riba dje, pero Brito ta haya cu e tema di finanza mester bini na discusion. Y mester ta preocupacion si hendenan cuminsa perde trabou. P’esey ta importante e trabou awo cu e Minister di Laboral y Asuntonan Social.
Hubert Dirksz (FTA) di su banda a bisa cu e idea di e reunion ta algo cu e ta di acuerdo cun’e, pa pone sindicatonan y doñonan di trabou hunto pa atende decisionnan cu Gobierno y dunadonan di trabou mester tuma den e crisis. Ocupacion di hotelnan a baha drasticamente y lo sigui baha. Tin hotel, segun pronostico, lo baha te na 20% den e dos lunanan cu ta bini awo. Esey lo tin su impacto riba e trahadonan, Dirksz a splica. “Mi ta kere cu den un situacion asina, no mester empeora esaki. Esnan di lomba mas hancho mester duna di nan banda. Tanto companianan manera WEB, Elmar, Banconan mester contribui cu e trahado- y empresanan cu ta den un situacion dificil. Un break di belasting, ta cosnan cu mester tin flexibilidad y comprension di tur banda,” Dirksz a bisa.
Esunnan cu ta cobra salario mas abou cu wordo manda cas, lo trece un problema mas serio. Ya caba tin un comportacion di panico, saliendo gastando placa na compras. Y si perde trabou ta haci e situacion mas serio. E ta haya cu mester yega na un consensus pa decisionnan a corto plaso y sigui vigila e situacion pa loke ta bini. E situacion por dura mas cu un aña y pa recupera bek di un solo pilar economico cu ta turismo, lo ta hopi dificil, segun e sindicalista. Por baha oranan di trabou, pero e trahado no por perde su poder di compra. Pesey WEB, Elmar y banconan mester coopera di nan banda pa ta mas flexibel.


text:
Nos tur ta di acuerdo cu e contribucion di Sr. Juan Chabaya âPaduâ Lampe na nos herencia cultural pa mas cu 80 aña continuo ta uno valioso, impactante y duradero.
Un persona stima pa grandi y chikito. Un artista respeta y admira pa su logronan, hazañanan excepcional y cualidadnan noble.
Como ser humano el a semper logra na etala su mes te na su maximo potencial y durante e proceso aki a eleva nos como hende, a engrandece nos rikeza musical di un forma fenomenal, a promove nos cultura y uso di nos idioma materno di gran forma y den e proceso magnifico ey a fortifica nos compromiso y intensiva nos orguyo pa cu nos isla. Destacando asina como un di e poco yiunan di tera cu a logra tur loke nos Padu Lampe a logra den su bida.
Apesar di tur su grandeza y capacidad creativo casi sobrehumano, semper Sr. Padu Lampe a mantene un curason puro, a desea pa tur hende tabata bendiciona y a mantene un postura di humildad na tur momento.
Su creacionnan a sirbi semper no solamente como inspiracion profundo pa nos ciudadanonan, pero como forma unico pa uni nos comunidad, pa yuda fiha nos compas moral y fortifica nos sentido di convivencia di un forma magnifico.
Un di su inspiracionnan y co-composicionnan cu a bira nos himno nacional, pa semper lo recorda nos di nos grandeza como Pais y lo sigui sirbi pa fomenta un sentido di orguyo profundo serca tur ciudadano di nos nacion.
Ta importante pa mas cu djis rindiâe homenahe, nos percura pa mantene semper bibo e legado di un ser humano asina excepcional. Un legado cu lo sirbi como inspiracion pa sigui motiva y stimula nos generacionnan actual y tur generacion di futuro pa fortifica e sintimentonan y balornan humano cu nos tur tin en comun y sigui construi un nacion solido, poderoso y vibrante basa riba e virtudnan ey.
Pa e motibonan aki y mucho mas, dia 4 di september 2019, Fundacion Go Cultura a haci entrega oficial di un peticion na Presidente di Parlamento di Aruba Sr. Juan âAdyâ Thijsen pa Parlamento di Aruba considera di decreta 26 di april como âDia di Paduâ.
E peticion aki a wordo ricibi di un forma sumamente positivo door di Presidente di Parlamento, cu ta comparti e pensamento cu ta hopi importante y necesario pa honra, balora y recorda personanan excepcional cu a haci hopi pa adelanto y bienestar di nos isla.
Fundacion Go Cultura ta di opinion cu e mihor fecha pa cu esaki ta dia di natalicio di nos Tata di Cultura, considerando cu riba e fecha aki lo por sigui celebra y recorda su bida y legado.
E peticion ta pa hunto nos scohe un dia cu no mester ta necesariamente un dia liber, pero si un dia cultural y conmemorativo caminda nos ta honra un baluarte manera Sr. Padu Lampe. Simultaneamente e lo sirbi como un dia mas cu lo brinda mas plataforma y estimulo specialmente na esnan cu ta forma e sector cultural y creativo di nos isla pa por ta mas activo cu nan creatividad, talento y arte pero tambe fortifica nos identidad como nacion atraves di educacion na skol unda cu tur aña lo keda corda riba Sr. Padu Lampe pa tur locual el a significa pa nos isla. Creando asina un efecto positivo riba bienestar social di nos comunidad y un efecto positivo riba nos economia.
Al final, e accion aki di decreta un âDia di Paduâ lo tin e proposito importante tambe di sigui forma actitud y consciencia cu como comunidad nos ta recorda, balora y honra e ciudadanonan cu a yuda forma nos Aruba di awe.
Fundacion Go Cultura ta gradici Presidente di Parlamento Sr. Thijsen inmensamente pa su interes, disponibilidad y envolvimento pa cu e iniciativa special aki y cu hopi entusiasmo nos ta spera riba e dia cu pronto Parlamento di Aruba lo trata esaki pa finalmente decreta âDia di Paduâ oficialmente.


text:
Inscripcion di baby
Semper ta aconsehabel pa inscribi bo baby mas lihe cu ta posibel despues di su nacemento, tanto na Censo como na AZV. Pero den caso cu bo no logra mesora, e ora mester percura pa dentro di 30 dia desde e fecha di su nacemento bo inscribi bo baby. E ora e baby por wordo inscribi retroactivamente; esta di e fecha di nacemento di bo baby. Un di e mayornan of un apoderado ta haci e peticion pa inscribi e baby na AZV, conforma e procedura di Inscripcion Online.
Tene cuenta (DNA-test)
Tene cuenta si tin cu laga haci DNA test bo mester haci esaki dentro den e 30 dia desde fecha di nacemento di e baby. E ora ey e baby su inscripcion ta drenta na vigor desde e fecha di nacemento. Bo ta haci e peticion pa inscripcion di e baby via e website aki of via nos emailadres klantenservice@uoazv.aw
Ki documento mester?
Pa inscripcion di e baby mester manda e siguiente documentonan:
- Identificacion valido di un di e mayornan of apoderado;
- Carta di apoderacion di e mayor(nan);
- Un potret di e baby.
Despues di manda tur documento e mayor of apoderado ta ricibi via email un QR-code incluyendo informacion di e inscripcion di e baby pa ingresa (yena) e baby den e AZV app di e mayor.
Baby cu ta rekeri di un permiso.
A base di nos maneho e baby ta bin na remarca pa un inscripcion temporal si:
- Mayornan a entrega un peticion na DIMAS.
- Mayornan tin un permiso valido of un peticion pa prolongacion di permiso entrega na tempo na DIMAS.
E ora ey e inscripcion ta wordo duna pa un periodo (temporal) en espera di e inscripcion na Censo.
Tene cuenta:
E peticion na DIMAS pa e baby mester wordo haci mas pronto cu ta posibel pa e baby por wordo inscribi na AZV dentro di 30 dia desde fecha di nacemento di e baby. E ora ey gastonan medico di e baby desde fecha di nacemento ainda por wordo cubri door di AZV.
Si e peticion drenta despues di e 30 dia desde fecha di nacemento, e inscripcion di e baby ta drenta na vigor riba e fecha cu a haci e peticion na AZV. Tene cuenta cu gastonan medico haci den e periodo cu e baby no ta sigura (verzekerd) ta pa cuenta di e mayornan. Na momento cu e baby ta inscribi na Censo, e mayornan por acerca AZV via emaladres klantenservice@uoazv.aw cu e peticion pa un inscripcion definitivo pa e baby. Pa prolongacion nos ta referi na e informacion bou di e titulo Prolongacion di inscripcion cu permiso / declaracion.
Ora baby nace y keda di biaha interna den hospital.
Si bo baby keda interna di biaha den Dokter Horacio Oduber Hospitaal (kiermen di biaha despues di bo parto/nacemento di baby), e proceso di inscripcion ta keda mescos cu e informacion akiriba duna.
Ora a bay exterior pa haya baby.
Si e baby a nace den exterior (cu aprobacion cu AZV pa motibo cu e mama mester a haya cuido medico den exterior) e mayor(nan) tin cu haci un peticion na AZV mas pronto posibel ora regresa Aruba despues di inscribi e baby na Censo.. Si ta trata di un baby cu ta rekeri permiso pa sigui e informacion akiriba tocante ‘baby cu ta rekeri un permiso’.
Unabes AZV procesa e peticion.
E mayor of apoderado ta ricibi for di nos e informacion di e inscripcion di e baby pa ingresa esaki den e AZV app.


text:
Jennifer Arends– Reyes ta un nomber cu a bin ta hala hopi atencion y simpatisante for di su entrada na 2013 riba e lista di AVP. Sigur den su prome salida a hasi un diferencia grandi den politica enfocando riba area di Educacion y Turismo.
For di su entrada na 2013 riba e puesto #20 ricibiendo mas di 600 voto tras di su nomber, tabata un señal cla pa Jennifer y Aruba cu su carera politico tin un proposito y esey ela bin ta hasi cu determinacion y Firmesa.
E motibo principal cu Jennifer a drenta politica ta pa hasi un diferencia trahando pa e bienestra di Aruba. Pa Jennifer number riba lista nunca tabata un obstaculo den su caminda pa logra gana curason y sosten di su pueblo.
E ta un persona luchador y fuerte. Na 2013 ela ocupa e puesto #20 y na 2017 ela subi na puesto #10 manteniendo asina su votadornan cu a kere semper den dje y den su trabao cu ela bin ta desplega desde 2013. Semper enfocando su mes ariba e meta cu a drenta cun’e den politica, semper constructivo, cu energia positivo y activo den organisacion di su partido tambe.
Pa cu eleccion venidero Jennifer kier a recorda tur hende cu #11 T’esun! Jennifer ta duna respet y oido na tur su votadornan cu ta crece cada dia y ta kere den su potencial grandi, seriedad, trabao y esfuerzo pa Aruba. Jennifer ta cla pa e reto su dilanti, e reto di salba Aruba conhuntamente cu e partido Berde y ta hasi un yamada na tur hende pa dunanan e mandato y respaldo completo pa nan por salbaguardia e pueblo.
Mescos tabata e caso durante di Gabinete Mike Eman 1 y 2, Jennifer tin e experiencia y tur e cualidadnan pa continua cu su trabaonan necesario pa enfoca riba Enseñansa, formacion di nos hobennan y tin un pasion grandi pa Turismo, cual ta nos pilar economico di mas importante. Dia 25 di Juni pueblo por conta un biaha mas riba Jennifer Arends Reyes – AVP #11 T’esun dunando e bo sosten y voto.


text:
ORANJESTAD,Aruba
Haci bo reservacion via boi@impuesto.aw y sigura bo lugar!
Departamento di Impuesto a bin ta tene varios sesion informativo tocante ‘BO impuesto’ (BOi),
e portal pa entrega formulario di impuesto mensual completamente digital. Considerando e interes halto di nos comerciantenan pa e sesionnan aki Departamento di Impuesto ta organisa 1 extra sesion informativo dia 3 di februari proximo. Esaki lo tuma lugar na oficina principal na Camacuri y lo tin e siguiente orario:
3 di februari 2020 9:00 – 11:00 am
Por haci reservacion via mail: boi@impuesto.aw. Debi cu cupo ta limita, lo acepta maximo 2 persona pa cada reservacion.
E invitacion ta valido pa comerciantenan den tur sector incluyendo entre otro taxista, chauffeur di autobus, estilista, compositor, areglista, mecanico esnan cu tin un minimarket of ta un consehero fiscal. Pues esaki ta un oportunidad unico pa e comerciantenan ya cu durante e sesion lo tin momento pa haci pregunta tocante ‘BO impuesto’.
Gerencia di Departamento di Impuesto 30 di januari 2020


text:
Willemstad Curacao:For di Curacao ta sali e Comunicado di prensa aki.
E barku di krusero MS Braemar, di e liña di krusero Fred. Olsen, ta mara na Kòrsou mañan, djamars dia 10 di mart, sin ku niun pasahero ni miembro di e tripulashon tin mag di sali subi nos isla. Esei ta un desishon di Ministerio di GMN, despues ku e liña krusero mes a notifiká outoridatnan na Kòrsou, ku nan tin 3 tripulante i un pasahero na bordo ku un probabilidat di tin Corona vírùs.
E ekspertonan di GMN lo subi e barku i hasi e tèstnan nesesario. Nan lo tuma e muestranan bistí kompletamente segun protokòl di seguransa. E kompania di krusero ta paga tur gastu mará na e investigashon di laboratorio. Ningun otro hende, ku no ta e profeshonalnan di GMN, lo subi e barku. E barku ta sali di Kòrsou mañan mes.
E liña di krusero mes a bati alarma, ora un hende ku tabata na bordo resientemente, a tèst positivo pa e vírùs, un par di dia despues ku a desembarká. Den e dianan ku a pasa, 4 hende ku ta riba e barku aworaki, a kuminsá haña sintoma di COVID-19. Por lo menos unu di nan ta tin kontakto ku e persona kende a test positivo.
Riba e barku, e dòkter a tuma tur medida nesesario, dor di pone e hendenan konserní den isolashon. Ora GMN duna resultado di e tèstnan riba e 4 pasaheronan, e liña krusero por sigui ku nan mes protokòlnan tokante e kaso.


text:
KRALENDIJK – Pa promé bia a sosodé na Boneiru kaminda ta duna e coachnan di e deporte futbòl un sekshon di práktika spesial. Ta trata di e adultonan despues ku siman pasa e hóbennan a risibí lès. Ta trata di coachanan pa e deporte di futbòl na Boneiru. Bert Zuurman a bini spesialmente for di Hulanda pa medio di KNVB, pa duna e lès na coacnan di futbòl na Boneiru. Esaki ta un plan ku Federashon Fudbòl Bonaire (FFB) tin, ku un durashon di 4 aña.
Meta di e práktika ta pa duna mas struktura na e desaroyo di futbòl di Boneiru hubenil i señor. E idea ta pa tur coach risibí un rekonosementu, pa asina nan ta sertifiká pa lisensia D i lisensia C. E dosente di KVVB Bert Zuurman, ku ta spesial na Boneiru i huntu ku Chio Semeleer, kende ta kordinadó tékniko na Boneiru, a guia e proseso di e dia. 12 coach a partisipá na e aktividat durante e dia. Coachnan tabata di Atletico Flamingo, Estrellas, Juventus, Vespo, ATC i Young Boys.
Sigur tabata hopi importante pa tuma parti i a risibí hopi informashon balioso. Ta un obligashon pa tur coach ta sertifiká, loke ta un regla nobo mundialmente.
Ken ta Bert Zuurman.
Ta trata di un eks futbolista profeshonal, kende a hunga den diferente ekipo di futbòl den Europa. Awor e ta sertifiká pa UEFA coach, i ta un dosente internashonal. El a bai diferente pais pa duna treinen, i tin hopi eksperensia riba e tereno. Potrèt ta duna un bista durante e práktika.


text:
Renaissance Curaçao Resort & Casino a entregá artíkulo di skol
“Promé ku tur kos nos ta gradisí pueblo di Kòrsou i nos koleganan ku a pone nan skouder bou di e proyekto i a karga e inisiativa aki kolektivamente. Ta huntu só, nos por alkansá resultadonan asina’ki.”, esaki tabata palabranan di sra. Heidi Foendoe, Gerente General di Carnaval Casino.
Mas o ménos un luna pasá Renaissance Curaçao Resort & Casino, parti di Wind Creek Hospitality a inisiá nan ‘Back To School Drive’ i durante di e último simannan tras di lomba a bin ta rekoudá artíkulonan di skol pa muchanan di Kolegio Mgr. Willem Ellis. Total, 180 mucha lo benefisiá di e ‘Back To School Drive. Gerensia di Renaissance Curaçao Resort & Casino ta kontemplá e idea pa hasi esaki otro aña atrobe, pa un otro skol.
Komo gratitut Renaissance Curaçao Resort i Carnaval Casino a rifa dos anochi den Renaissance Curaçao Resort komo promé premio- esaki a bai pa Gladys Ridderplaat. Di dos premio; un sena pa 2 persona ku a bai pa J. Evertsz, terser premio; un lùnch pa 2 persona ku a bai pa E. Martinez, di kuater premio; un desayuno pa 2 persona ku a bai pa Gianna de Windt i finalmente un di sinku premio; Carnaval Casino $50 free play cash ku a bai pa Marelva Rimon. Renaissance Curaçao Resort & Carnaval Casino i Wind Creek Hospitality ta gradisí tur empleado, komunidat di Kòrsou i artistanan Ray Lauffer, Juni Juliette, DXBT, Yentje Silvanie i JEON, tambe kanalnan di televishon TVD 13 i TC8 i tur medio di komunikashon pa nan aporte balioso na e ‘Back To School Drive’ di e aña aki.


text:
Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
Durante e symposium aki tabata tin diferente presentacion cu a tuma lugar cu un grupo diverso di expertonan di Aruba pero tambe internacional. Tin diferente invitado a bin for di Europa pa asisti e “Aruba meets Europe conference” y na mesun momento tabata presente pa e symposium di crucero.
Aruba su industria di crucero a restart na Juni di 2021 y ta premira un recuperashon di 80% pa final di aña 2022. Consequentemente, Aruba tabata parti di un di e prome destinacionan den Caribe pa cruceronan saliente for di Merca. Agregando na esaki, recientemente e proyecto di Port City a wordo anuncia cual ta un inversion di 500 miyon cu lo percura pa eleva e calidad turismo crucero y tambe atrae mas turista.
E strategia pa cu e industria aki ta pa pais Aruba haña mas entrada por medio di e turista crucero cu ta inverti ora cu nan baha na Aruba. Den e vision di turismo crucero tambe tin e 4 puntonan cardinal cu lo enfoka riba dje den e siguiente añanan. Esakinan ta turismo sostenibel, desaroyo di isla Aruba, innovacion y un isla cu ta rico den data pa por evalua y sigui hasi plan y proyecto nan pa eleva e calidad di producto Aruba y locual nos ta ofrece.
Tambe mester menciona cu den 2023 tin diferente liña di curucero cu lo cuminsa yega na e port di Aruba, entre otro Silversea y Seabourn, Virgin Cruises, Ritz Carlton Yacht Collection y tambe Explora Journeys. Tur esakinan ta parti di e plan strategico pa diversifcia turismo crucero y crea mas entrada pa pais Aruba.
Turismo crucero ta un parti importante di Aruba su plan di turismo y economia. Sr. Oduber ta gradici tur stakeholders cu a hasi nan esfuerzo pa e evento aki, creando un espacio caminda cu por a intercambia diferente idea y adkiri hopi informacion. Un danki ta bay specialmente na Aruba Tourism Authority, cu semper ta principal den fortifica relacionan y ejecuta e vision di turismo pa Aruba.


text:
Manera ta conoci pa hopi aña caba, AZV tin un Lista Positivo di Remedi. E Lista Positivo di Remedi aki ta stipula cua remedinan AZV ta cubri pa su aseguradonan.
Un di e partidonan clave den e proceso aki ta e Advies Commissie Geneesmiddelenlijst Aruba, esta AGA.
AGA
AGA ta consisti di representantenan di dokternan di cas, specialista, boticarionan, AZV y inspector di medicina, ta esun encarga cu e compilacion di e lista aki. Nan ta e comision di experto y tin e tarea pa duna Minister di Salud Publico conseho tocante tratamento medico cu enfasis riba remedi.
Den principio AGA ta sigui e criteria di Zorginstituut (ZIN) di Hulanda, tanten cu esaki ta aplicabel pa e situacion di Aruba. Den cuadro di e asignacion di recorte di e Minister di Salud Publico, AGA ta encarga cu e consehonan y AZV ta encarga cu e implementacion.
Desaroyo mundial y Aruba
Siguiendo e desaroyonan mundial, AGA a wak cu un actualizacion ta na su luga debi na varios cambio den e categoria of denominacion di remedi. E prome biaha cu AGA y AZV a saca e informacion tocante cambio den cobertura di remedi tabata pa medio di un conferencia di prensa y comunicado fecha 1 di december 2020.
E tempo ey AGA y AZV a duna un periodo transitorio di dos luna pa tur asegurado di AZV tuma nota di e cambio den e cobertura di remedi, cual fecha di e introduccion di e cambionan den e cobertura di remedi despues a wordo hala pa 1 di april 2021.
Kico e cambio ta encera?
Entrante 1 di april 2021 lo haci e siguiente cambionan:
• Den transcurso di ultimo aña varios remedi a bira remedinan cu por busca sin receta di dokter. Nan ta conoci como remedi ʾOTCʾ (Over The Counter) y ta considera como remedinan pa cuido propio. Normalmente nan no ta cay bou di seguro AZV. Den pasado varios remedi ʾOTCʾ a wordo saca for di e lista. Awor lo elimina esnan cu tabata falta.
• Remedinan cu den transcurso di añanan a bira obsoleto, cu no ta wordo prescribi mas, of cu tin alternativa similar na prijs hopi mas faborabel y cu si ta wordo cubri door di AZV.
• Remedinan cu awor lo cay bou di cierto criterio. Esaki ta nifica cu e remedinan aki no ta sali for di e pakete di AZV pero lo cay bou di e grupo di remedi cu mester cumpli na cierto criterio (por ehempel cierto specialismo ta permiti pa prescribi) y pa cual mester di un aprobacion adelanta di AZV.
Kico e cambio ta nifica pa e asegurado?
Pa e asegurado e ta nifica cu ora bo bay botica, bo por haya bo cu bo tin cu paga
pa bo remedi paso awor e ta un remedi di e categoria ʾOTCʾ (Over The Counter). Of bo ta haya e informacion cu e remedi a cambia di categoria, es decir e ta un remedi cu bou cierto criterio e ta wordo duna.
Kico e cambio ta nifica pa e dunadonan di cuido?
Desde 2017 AZV tin un lista di criterio. Awor ta amplia e lista di criterio aki. Pa e dunadonan di cuido e ta nifica cu AZV ta confia riba nan expertisio unda awor mas cu nunca, nan mes lo por haci e evaluacion segun e lista di criterio.
Na mes momento e dunadonan di cuido tin un tarea hopi mas importante den e parti di informacion, unda hunto cu AZV, lo duna informacion continuamente na e pashentnan tocante cua remedinan ta wordo cubri door di AZV y cua remedinan no ta wordo cubri door di AZV.


text:
ORANJESTAD,Aruba
Casonan di actonan inmoral a consecuencia di weganan online
Gobierno di Aruba hunto cu Comision Abuso Sexual di Mucha kier a pone nos comunidad specialmente mayornan cu tin yiu ta hunga ‘online video games’ na altura di lo siguiente;
Comision Abuso Sexual di Mucha a ricibi varios caso di mayornan preocupa cu yamadanan cu nan yiunan ta ricibi via whatsapp di personanan desconoci, tanto local como personanan cu ta biba den exterior.
Despues di a papia cu nan yiunan, esakinan a bin declara cu por medio di nan inocencia y confiansa y cu esaki su fin lo ta un simpel amistad, nan mes a suministra e personanan aki nan number di contacto. Esaki a resulta na yamadanan via videocall caminda e ser masculino ta haci actonan sexual y te hasta invita e mucha pa asina nan por topa personalmente.
Casonan aki a sosode por medio di e.o. e tan conoci weganan ‘Fortnite’ y ‘GTA’. Esaki no ta descarta cu lo tin mas caso cu otro weganan cu tin actualmente.
Ta alerta mayornan pa controla e yiu su telefoon frecuentemente como tambe ora cu e yiu ta hungando su weganan online, esaki ta conta tanto pa yiu homber como yiu muhe. Evita di post informacionnan personal, manera adres, scol of number di telefoon, tanto den tipo di online gaming of riba medionan social, manera Facebook of Instagram.
Prevencion ta e miho arma cu nos tin contra tur tipo di abuso. Miho preveni cu lamenta.


text:
Ora Segundo Guera Mundial a kuminsá gobièrnu hulandes a hansha pa drecha defensa di nos islanan. For di prinsipio a bira bisto ku espesialmente nos kapasidat di refiná petroli mester di protekshon. A funda ‘Schutterij’, un ehérsito chikí lokal ku durante di e periodo di guera gradualmente tabata tin kasi 3000 miembro.
Den e área aki di nos eksposishon nos ta laga bo sera konosé ku algun di e hòmbernan aki. Mas ku 100 ta na bida i tin hopi di konta. Kana wak potrèt, hèlm i karchi di kastigu di ‘Schutterij’.
Mester a aseptá yudansa militar di otro nashon tambe. Asina guera a kuminsá militarnan britániko a bini Kòrsou i na aña 1942 mas di 1500 militar Merikano a yega Kòrsou pa yuda den defensa, remplasando e británikonan. Nèt na ora pa protehá tankero i otro barkunan kontra atakenan supmarino aleman ku tòg a kosta basta bida.
Binimentu di espesialmente e militarnan Merikano a trese kambionan drástiko. No solamente nan a popularisá kosnan manera di uso di eis, pero tambe a yuda drecha infrastruktura di por ehèmpel aeropuerto Hato. Nos a haña plachinan di heru ku nan a usa pa drecha nos pista di aterisahe pa avionnan di guera.
Banda di armanan ku Merikanonan a usa, nos lo mustra bo kon nan a kana, traha i biba den e pais trópiko aki.


text:
“Si un departamento gubernamental ta stop di existi, gobierno tin e obligacion pa cada trahador wordo aloca na un otro departamento, o prepara e trahador pa e por ocupa un otro funcion.”
Tin un intrankilidad ta reinando memey di e trahadornan di casinowezen pa motibo di e ley Toezicht Kansspelen y e cambionan cu tin di tuma lugar. Nos kier trece claridad di biaha, ningun trahador di casinowezen lo ser kita di trabao.
Mester ta bon cla pa tur trahador cu si un departamento gubernamental ta stop di existi, gobierno tin e obligacion pa cada trahador wordo aloca na un otro departamento, o prepara e trahador pa e por ocupa un otro funcion.
Y netamente esaki nos kier clarifica pa por trece trankilidad atrobe bou di e trahadornan. Mas aun den un tempo di pandemia y crisis cu ta asina dificil economicamente pa tur hende. Ley Toezicht Kansspelen Aruba tin di introduci e ley aki pa por sigui cumpli cu reglanan internacional contra entre otro labamento di placa y tambe lo tin di crea un departmento nobo, e asina yama ‘Gaming Board’ pa por ehecuta e reglanan nobo pa ‘gaming y lottery’ manera cu ya te caso na hermana isla Curaçao.
Esaki ta nifica cu trahadornan lo mester wordo re-entrena si nan kier continua cu e departamento nobo, o wordo aloca den un posicion cu ta pas cu su funcion actual. Esaki ta mara na un extension di maximo 12 luna y na final di esaki si e trahador no logra e lo ser retira di trabao dentro di 3 luna.
Nos ta haya cu esaki no ta na su lugar y kier cambi’e. Nos a haci un sondeo ariba edad, experiencia y estudio di e trahadornan y teniendo cuenta cu esakinan, nos ta di opinion cu pa mayoria trahador ambos punto di salida lo por tin dificultad, pesey nos di fraccion MEP ta scoge pa un otro punto di salida.
Nos kier propone mas tempo, cu lo por traha manera un tipo di ‘afvloei systeem’ di 60 luna di trabou, den cual bo por yuda e gran mayoria di trahadornan cu no lo fit den un otro departamento asina facil, o cu no lo por atende cu e tecnologia mas avansa cu e systema nobo lo exigi.
Naturalmente esnan cu si ta alcansa segun nan edad y experticio pa continua den e structura nobo lo haci esaki, o tambe lo por scoge pa wordo re-aloca na un otro departamento. Segun nos sondeo esnan cu lo scoge e ultimo, ta trata di un grupo mas chikito cu lo por integra cu mucho mas fasilidad.
Pronto parlamento lo kier atende e ley aki, y hasi e cambionan cu ya na 2015 mester a wordo hasi caba na bienestar di tur trahadornan di casinowezen, y den e caso aki, nan famia tambe, Tevreden a termina bisando.


text:
Diagnósis Molekular
Riba e tereno di análisis di Diagnóstiko Molekular (MD) ta konsentrá riba resultadonan di laboratorio konfiabel i lihé. Pa motibu di karakterístikanan spesífiko i tambe e sensibilidat di DNA i tambe RNA e departamentu Diagnóstiko Molekular ta sòru pa kalidat i liheresa di su tèstnan, ku kuido di e pashènt semper na promé lugá.
Desaroyonan den e ekspertisio aki ta sigui otro riba un spit hopi altu – un tendensia ku nos speshalistanan ta sigui ku wowo di falki.
E laboratorionan Médiko ta akreditá dor di RvA for di yüni 2016 pa EN-ISO 15189 bou di e aktividat ‘TESTEN’ ku e number di registrashon M297.
Pa un lista di e tèstnan akreditá por akudí na e scope di akreditashon di ADC NV riba https://www.rva.nl.
E departamentu Diagnóstiko Molekular ta ofresé servisio na e nivel di kalidat di mas altu i tambe entrega di resultadonan di tèst lihé
- detekshon lihé di mikro-organismonan ku por kousa infekshon
- opservashon di malesanan króniko di infekshon
- determinashon di enfermedatnan genétiko
E departamentu ta traha huntu ku dòkternan di kas i speshalistanan médiko pa resultadonan konfiabel i lihé. Semper e enfoke ta keda riba duna un bon servisio na e médikonan i e pashèntnan.
Funshon Sentralisá
E departamentu Diagnóstiko Molekular di ADC ta konta ku ekiponan di último modelo i kontinuamente ta implementá téknika i prosedimentunan mas resien.
Tambe e departamentu ta fungi komo episentro pa e otro departamentunan analítiko di ADC. Ta’sina ku e departamentu ta ofresé servisio na e departamentunan: Kímika Klíniko i Hematologia (KCH), Mikrobiologia Médiko (MMB), e Laboratorio di Awa Mikrobiológiko i resientemente tambe na Patologia.
Kaminda malesanan ta ser deskubrí
E departamentu ta krea pa ofresé servisionan diagnóstiko pa un gran kantidat di malesanan di infekshon. Di malesanan venériko manera chlamydia, gonorrhea, hèrpes i HIV te ku kousantenan di entre otro gastrítis-entritis.
Pa e mihó diagnóstiko e departamentu Diagnóstiko Molekular di ADC ta ofresé tambe diferente paketenan kompakto i tambe amplio, pa un investigashon kompleto di meningítis viral, patógeno respiratorio i tambe gastrítis-entritis.
E departamentu ta ofresé diagóstiko tambe pa vírùs manera Dengue, Chikungunya i Zika.
Aparte di e servisio ariba menshoná, e departamentu ta ofresé e posibilidat pa diagnostiká infekshonnan hospitalario i tambe pa opservá enfermedatnan di infekshon manera Hepatitis B i C. Ademas tin tèstnan panelnan disponibel pa detekshon i kuantifikashon di diferente infekshonnan viral manera HIV, e vírùs Epstein Barr, BK i CMV.


text:
SEÑOR bendishoná boso i warda boso, SEÑOR wak boso ku kariño i mustra boso su bondat, SEÑOR wak boso ku amor i duna boso pas i prosperidat. Dios bendishona bo y un felis simaan
Galata 5:13
Rumannan, boso ta yamá pa ta liber. Pero no usa e libertat ei pa entregá boso mes na mal deseo. Mas bien sirbi otro pa medio di amor. Un siman bendishona pa bo .
Galata 5:1
1 Kristu a duna nos libertat pa hasi nos liber di bèrdat; p’esei para firme den e libertat ei i no bolbe someté boso na yugo di sklabitut. Dios bendishona bo y un felis siman.
Marko 11:23-24
Mi ta sigurá boso: ken ku bisa e seru akí: “Hisa bo mes benta den laman” i e no tin duda den su kurason ku loke e bisa ta pasa, esei lo pasa tambe! P’esei Mi ta bisa boso: Tur


text: Diadomingo atardi a drenta informe di un accidente basta serio na Conchi, mesora a dirigi diferente ambulans como tambe polis na e sitio. Na yegada na entrada di parke Arikok e unidad nan di emergencia a warda pa e heridonan wordo trasporta pa eynan ya cu e caminda no ta apto pa ambulans core. Tur 3 persona herida a ser transporta pa hospital cu ambulans. Ta asina cu un famia cu a bay landra na Conchi a wordo tira den lama grandi pa un ola grandi. E tata a corebula den accion pa rescata su famia y pidi asisitencia. a logra trece tur na costa y cu ayudo di transport di Parke Arikok a logra trece nan na entrada unda ambulans a ricibi nan.


text:
KONMEMORASHON 30 AÑA ANIVERSARIO DI STICHTING MONUMENTENFONDS CURACAO
MINISTERIO KONSERNÍ TRÁFIKO, TRANSPORTE I PLANIFIKASHON URBANO
KONMEMORASHON 30 AÑA ANIVERSARIO DI STICHTING MONUMENTENFONDS CURACAO
PUBLIKÁ RIBA 24 ÒKTOBER 2022
Willemstad – Minister di Tráfiko, Transporte i Planifikashon Urbano, Sr. Charles Cooper, huntu ku Servisio pa Planifikashon Urbano (ROP) i Stichting Monumentenfonds a konmemorá 30 aña aniversario di St. Monumentenfonds.
For di djamars, 18 di òktober 2022, te ku djabièrnè, 21 òktober 2022, tabata tin e konferensia ‘World Heritage meets Main Street’ ku a konta ku partisipashon di diferente “stakeholders” tantu lokal komo internashonal.
Na inisio di e konferensia, Minister Cooper a hiba palabra, dunando St. Monumentenfonds elogio pa organisá un tipo di “masterclass” asinaki na Kòrsou. Durante di e dianan, ku por a konta riba un asistensia grandi, sinku diferente grupo ku a ser kreá a diskutí riba diferente aspekto pa loke ta trata nos sentro di siudat históriko. Meta di e aktividat aki tabata pa siña i apliká e prinsipionan básiko di ‘Main Street Movement’ pa ku nos monumentonan i dos areanan piloto den nos sentro di suidat. Den e konsepto di ‘Main Street’, a atendé ku e prinsipionan di organisashon, deseño, promoshon, i vitalidat ekonómiko. E gruponan tabata tin komo tarea pa analisá e diferente aspekto aki i trese nan rekomendashon dilanti pa medio di un presentashon. Den e diferente gruponan por a tuma nota di studiantenan di UoC i tambe hóben profeshonal, ku ta nos futuro.
Na final, kada partisipante a risibí un sertifikado. Minister Cooper a felisitá St. Monumentenfonds tambe ku nan aniversario i un evento eksitoso aki. E fundashon, di nan banda, a sigurá ku ta sigui na yuda reskatá mas monumento pa medio di finansiamentu. Tambe lo por siguí kordina e implementashon di e análisis di e 5 gruponan despues ku esaki ser presentá i raportá.
Ta importante pa rekordá pueblo di Kòrsou ku riba 4 di desèmber 2022 nos ta selebrá ku 25 aña pasa Willemstad Kòrsou a subi riba e lista di patrimonio mundial di UNESCO. Lo bai tin diferente aktividat pa selebrá e fecha i akto memorabel aki.
Pa informashon general pa tur produkto di ROP por tuma kontakto via e number +5999433-3200. Tambe por manda Whats app na number di telefòn +5999511-3874 òf por manda e-mail na info.rop@gobiernu.cw.


text:
ORANJESTAD – Presidente di Fundacion Autismo Aruba (FAA) sra. Carolina Thiel – Span a duna un speech na e ocasion di celebracion di Dia Mundial di Conscientisacion di Autismo cu a tuma luga dilanti di Bestuurskantoor dia 2 di april. Ya pa diferente aña Gobierno di Aruba ta tene e anochi di conscientisacion aki “Light it up Blue”, pa trece conscientisacion riba e tema di autismo.
Sra. Thiel – Span a inicia dunando un splicacion corto di locual cu autismo conoci como “Autism Spectrum Disorder” ta encera. Importante pa tene cuenta cu ne ta e palabra spectrum cu ta indica cu tur persona cu autismo ta diferente y cu cada persona autista tin nan mesun necesidadnan, metanan, potencialnan y locual cu nan mester pa logra esakinan.
Pa Fundacion Autismo Aruba inclusion ta hopi importante. Cu hende por participa den tur area di comunidad sin laga afo habilidad, ‘background’, necesidad, rasa of genero. “Esaki kiermen cu personanan por participa den tur cos manera sport, educacion, actividadnan social y te hasta yega na posicion di ta lider di Pais Aruba, manera un Minister”.
Inclusion ta rekeri esfuerso conhunto
Sra. Thiel – Span a sigui splica cu un cultura inclusivo ta brinda oportunidad na personanan cu no ta sinti nan mes inclui, pa nan ta parti di nos comunidad, laga nan sinti respeta y balora. Ademas, e ta duna comunidad e oportunidad pa biba miho teniendo bienestar di tur hende den consideradcion cual ta hiba comunidad henter dilanti.
Concluyendo sra. Thiel – Span a presenta un frase inspirativo y bunita pa tur esnan cu di un manera of otro ta uni den e lucha: “You have to act as if it were possible to radically transform the world and you have to do it all the time”. Pues aunke cu cos por mustra di ta duro, mester sigui scoge pa esaki, cual na su turno lo causa e efecto di motivacion cerca otro hende, pa nan tambe haci esaki. “Ta encurasha un y tur pa sigui cu e lucha positivo, sigui pusha pa igualdad y pa un y tur sinti como miembro aprecia den comunidad”, sra. Thiel – Span a termina bisando.
Prome Minsiter Evelyn Wever-Croes, den nomber di Gobierno di Aruba ta gradici Fundacion Autismo Aruba pa un biaha mas brinda cooperacion na e evento special aki na unda tur aña riba e fecha di importante aki, nos ta uni pa conscientisa y pa ta consciente cu personanan cu autismo ta ciudadanonan di nos pais cu por y ta aporta na crecemento y bienestar di nos sociedad. Inclusion ta haci esaki posibel.


text:
Suegra, stop di ofendemi!
Na tur mi fiel lesadonan un brasa grandi hopi sunchi i un despensa grandi! Mi sa ku bosnan a sinti mi falta... Read More
Mi ke mi penshun awor ku mi a divorsia.
Un felís djaluna promé ku Pasku na tur mi fiel lesadónan. Nos a yega e siman kaminda Niño Hesus ta nase i... Read More
Mi mester paga pa un trouwboek ku mi no mester?
Desèmber ta luna di kos bon, awaseru, Pasku i si… matrimonio! Shonnan bondia i bon siman. Laga nos habri siman ku otro... Read More
Atenshon ora di kumpra tereno na korsou!
Bon siman, Kòrsou ta den ambiente total di Pasku, Sanikolas i union di fin di aña. Esei ta nifiká ku maske... Read More


text:
PROMÉ MINISTER GILMAR PISAS HUNTU KU MINISTER DI DESAROYO EKONÓMIKO RUISANDRO CIJNTJE A REUNÍ KU RDK I AQUALECTRA
PROMÉ MINISTER GILMAR PISAS HUNTU KU MINISTER DI DESAROYO EKONÓMIKO RUISANDRO CIJNTJE A REUNÍ KU RDK I AQUALECTRA
Willemstad – Promé Minister Gilmar Pisas huntu ku Minister di Desaroyo Ekonómiko Ruisandro Cijntje a reuní ku RdK i Aqualectra dia 7 di novèmber 2022.
Di parti di Aqualectra tabata presente srs. Darick Jonis, Reagan Celestijn i Rudolf Garmers.
Di parti Refineria di Kòrsou tabata presente sr. Patrick Newton i sra. Jessica Russel-Lucasius.
Durante di e reunion aki a trata e tema di LNG (Liquefied Natural Gas) i kon por bai atendé ku esaki mas mihó ku ta posibel riba e tereno na Refineria.
Aqualectra ta trahando pa kombertí su produkshon ku base fosil pa Gas LNG. Esaki lo tin impakto sigur riba e preis di nos koriente den futuro.
Den e plannan ku tin pa Refineria ta inkluí pa den futuro esaki por bai funshoná mas tantu ku ta posibel tambe riba Gas.


text:
Deskubrí IQOS
Bonbiní na un futuro liber di huma
IQOS ta un marka ku un gran vishon: Pa remplasa kada sigaria pa tur humadónan adulto ku di otro manera ke sigui huma.
*Sifranan òf kálkulonan di PMI, pènel di usuarionan di IQOS i PMI Investigashon di Merkado. Státus te ku mart 2020. Usuarionan di IQOS ku a stòp di huma sigaria kompletamente i di kua un mínimo di 70% di nan konsumo ta representá PMI HeatSticks (tabaku keintá) den e último 7 dianan.. INFORMASHON IMPORTANTE: IQOS no ta liber di riesgo
E aña aki ta marka un gran evento importante pa e komumindat di IQOS. Mas informashon
Na e momentonan aki ta bendiendo IQOS 3 i IQOS 3 MULTI na siudatnan den 43 merkado rònt mundu. E kompania ku ta doño di IQOS, Philip Morris International, ta invertí 92% di gastunan di Investigashon y Desaroyo i 60% di tur gastunan komersial den produktonan liber di huma.
Introdusiendo lansamentu di IQOS siguiente generashon, e pionero 2.4 PLUS, riba 21 merkado Un aña despues, lo e ta disponibel pa klientenan adulto riba 38 merkado. Na 2017 el a gana e premio GOOD DESIGN® di e presentashonnan anual realisá dor di Chicago Athenaeum [Museo di Arkitektura i Diseño] i Metropolitan Arts Press.
PMI ta lansa e promé aparato komersial keinta no kima na Hapon i Italia. Un aña despues, ta duna e produkto e nòmber IQOS i ta hasi esaki optenibel na Portugal, Rumania, Rusia i Suisa.
PMI ta amplia su instalashonnan di Investigashon I Desaroyo, enfokando riba alternativa pa sigaria, habriendo un laboratorio nobo di investigashon na Singapur. Aktualmente, mas di 400 eksperto den Investigashon I Desaroyo ta trahando riba teknologianan di IQOS rònt mundu.
Tin hopi avanse den alternativanan liber di huma pa ku sigaria, pronto lo bira IQOS, ku a sigui krese na 2008 ku un sentro dediká na Investigashon I Desaroyo na Suisa.
Mientras PMI su investigashonnan den alternativanan di tabaku keintá ta bai bèk te na komienso di 1990, 2007 ta marka un punto di inflekshon ora a desaroyá un prototipo di keinta no kima, usando teknologia di HeatControl™. E aparato ta un avanse teknológiko, pero ergonomikamente e ta inkómodo.
Nos ta skohe pa algu mihó, huntu.
Kas ta kaminda no tin huma. Ku IQOS, bo ta risibí un alternativa na sigaria ku ta brinda sabor i satisfakshon sin kandela ni shinishi.
IQOS ta emití un 95% ménos supstansianan kímiko dañino kompará ku sigaria.*
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo. *”95% ménos” ta representá e redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F).
Distinto na sigaria, IQOS no tin huma di kandela.
INFORMASHON IMPORTANTE: IQOS no ta liber di riesgo.
Mayoria di humadónan ku ta kambia kompletamente pa IQOS, ta stòp di huma sigaria.*
*Fuente: *Sifranan òf kálkulonan di PMI, pènel di usuarionan di IQOS i PMI su Mekado di Investigashon.
"IQOS tabata e punto pa e kambio tantu pa mi komo mi pareha. Kómodo, práktiko, funshonal. Nunka mas sin é. Kompletamente satisfecho."
Siensia ta topa dedikashon.
IQOS ta dediká su mes na brinda opshonnan liber di huma pa humadónan adulto. Mas di 400 sientífiko i ingenieronan ta trahando riba alternativanan nobo pa sigaria.
Hasi e kambio awó.
Nos ta IQOS Pasobra...
Deskubrí dikon miónes di humadónan rònt mundu a kambia pa IQOS.*
Satisfaktorio
Sin huma
*Fuente: Státus basá riba yüni 2019. Usuarionan eksklusivo di IQOS ku tin mas di 70% di konsumo di HeatSticks (tabaku keinta) den e último 7 dianan. Sifranan òf kálkulonan di PMI, pènel di usuarionan di IQOS i merkado di PMI.
Deskubrí mas ku myIQOS
Bo por konta riba nos sosten. Privilegionan pa inspirá bo.
-
Bo por konta riba nos sosten
Komunika ku nos kochnan personal pa haña yudansa kon ta e mihó manera pa usa bo IQOS.
-
Programa di Lealdat
Haña punto pa ofertanan di miembro, upgrade pa bo aparato i benefisionan atraktivo.
-
Pas mental
Kobertura di daño aksidental, remplaso rápido i asistensia internashonal.
Bo ke chat?Nos por yuda bo na nos puntonan di benta òf via otro medionan di komunikashon. Abo ta skohe.
-
Lokalisá punto di benta
Lokalisá un punto di benta di IQOS lokal
usando nos lokalisadó di punta di benta
-
Telefon
Yama nos na
+599 9 788 9998
-
Nos ta komprometé
nos mes pa tuma kontakto
ku bo den kuater ora
-
Bishitá nos página
i chat ku un eksperto di IQOS


text:
ORANJESTAD,Aruba
Minister Dangui Oduber recien a dicidi di haci un bishita na e oficina di ATA na San Nicolas. Mihor conoci como e Visitor Information Center, e oficina aki tawata un prioridad pa e mandatario aña pasa pa dune su “state of the art” new look and feel.E Visitor Information Center na San Nicolas ta di vital importancia pa movecion di Turismo y Brinda informacion na turistanan. E oficinan aki tawata sera pa mas cu 1 anja y mey y manera tawata tin cambio di gobernacion, conforme maneho di minster Dangui Oduber a dicidi pa renoba y active e oficina din Turismo na San Nicolas.Despues di un par di luna funcionando den su bachi di renobacion e oficina den luna di November y December a conta cu mas di 750 bishita di turista. Cada luna e cantidad di bishitante ta keda crece y bira mas hopi y esakii ta demostra con importante e oficina aki ta pa Turismo na San Nicolas.E oficina ta fungi como e curason y centro di informacion pa turista na San Nicolas unda nos bishitante nan por difruta di “walking tours” y tambe por siña mas di nos dushi isla riba e television nan interactivo. Minister Oduber ta kere firmemente cu si bo añadi e instrumentonan corecto, un resultado existoso so ta di spera. Esaki ta e caso cu e VIC unda cu asta riba websitenan renombra turistanan ta laganan bon comentario di nan experiencia na San Nicolas. Danki na e vision di Minister Dangui Oduber pa cu e Proyecto aki awe por wak mas movecion den San Nicolas. E mandatario lo sigi monitor e oficina aki di serca pa asina por sigi inova y asina por sigi contribui postivamente na economia di pariba di brug. Turismo ta nos forsa y e driver principal di nos economia. Minister Dangui Oduber ta convenci cu e anja aki aun mas turista lo bishita e oficina y esaki ta contribui na e desaroyo economic na San Nicolas.


text:
Oranjestad - Los Angeles Angeles tabata ariba un racha di 14 derota consecutivo. Suffriendo pa motibo di lesionan na Mike Trout, Anthony Rendon y Taylor Ward - pero nan MVP a 'step up' pa nan. Shohei ta pitcha 7 tremendo inning, permitiendo solamente 1 careda y ta un horon decisivo pa duna su ekipo e victoria cu nan tabata desesperandamente buscando pe. Mike Trout a comenta
"Shohei tabata increibel. Manera semper."
Awor fanaticonan di Angels ta spera cu nan por bay ariba un racha di victoria, despues di sufri pa dos siman.


text:
…A bishitá 9 suidat merikano durante e trayekto di promoshon…
WILLEMSTAD- 16 yüni 2015– Ofisina di Turismo di Kòrsou (CTB) i Curaçao Airport Partners (CAP) ku orguyo a kolaborá na e trayekto di promoshon i introdukshon di e produkto renobá di US Airways / American Airlines kual ta American Airlines Vacations (AAV). Komo parti di e trayekto a hasi un rekorido na 9 suidat merikano. For di e union di US Airways i American Airlines, nan a bira e kompania di aviashon di mas grandi na mundu ku mas ku 6,700 buelo diario pa 336 destinashon den 56 pais. Ademas di e evento di introdukshon di e produkto nobo a presentá seshonnan informativo tokante Kòrsou komo destinashon turístiko na Apple Vacations i GOGO Worldwide Vacations kombiná ku eventonan di relashon públiko na Dallas Texas i tambe kòmbersashon di benta ku agensianan di biahe lokal. A selektá siudatnan stratégiko pa hasi e trayekto di promoshon; Arlington, Dallas Texas, Philadelphia, PA – Long Island, NY- Washington DC, Charlotte, NC- Ft. Lauderdale, FL-Miami i Chicago- Illinois.
E promé suidat ku a bishitá tabata Fort Worth, Texas kaminda aproksimadamente 100 agente di biahe a presensiá e evento huntu ku 60 proveedor demostrando nan sosten na introdukshon di e AAV nobo. Debí ku Kòrsou tabata un di e dos partnernan prinsipal, CTB tabatin e oportunidat di showcase nos isla den un forma eksitante i edukativo. Tambe a bishitá Dallas, Texas kaminda a akomodá 140 agente di biahe i proveedornan durante di e evento di introdukshon di e AAV nobo. Ademas di esaki, tabatin un almuerso informativo ku a konta ku 10 eskritor di biahe, periodista i ‘bloggers’. Na Philadelphia CTB a uni ku sr. Ryan Lettow representante di Travel Impressions, ku a asistí e tim den algun kombersashon di benta den e parti nòrt di Philadelphia serka 5 diferente agensia di biahe. E introdukshon di AAV na Philadelphia a tuma lugá na Sheraton Philadelphia na unda a konta ku asistensia di mas ku 180 agente di biahe. E evento a kuminsá ku un presentashon kaminda e agentenan di biahe a topa ku 50 diferente representante di benta. Despues di esaki a tuma lugá un sena kaminda CTB a duna un presentashon di e produkto ku Kòrsou ta ofresé.
E siguiente dianan e tim a bishitá Long Island New York, Washington DC i Charlotte NC. Akinan tambe e eventonan di introdukshon di AAV a keda bon bishitá i Kòrsou a sobresalí ku su presentashonnan. Charlotte NC ta e kas di US Airways. E suidat aki a kibra rekòrt ku presensia di no ménos ku 200 agente di biahe. Tambe a bishitá Ft. Lauderdale Florida i Miami. E promé di e dos eventonan den sur di Florida a tuma lugá na Hyatt Pier Sixty Six yamando bon bini na 75 agente di biahe. Pa ámbos evento den sur di Florida, CTB a keda kompaña pa Avila Hotel. E evento na Miami a konta ku asistensia di aproksimadamente 85 agente di biahe. Na Miami tambe Kòrsou a sobresalí ku su presentashon klousurando esaki ku un oportunidat di oro pa e públiko presente, ku por a gana un estadia di 3 anochi na Avila Hotel mas 70.000 ‘air miles’ pa kortesia di AAV. A finalisá ku un bishita na Chicago, Illinois kaminda a duna un presentashon i rekordá tur invitado riba e produkto ku Kòrsou ta ofresé.
CTB ta gradisí tur hotèl partisipante i CAP ku a djòin e eventonan den kuadro di lansamentu di e produkto di AAV. Ku e kompromiso aki CTB a demostrá su sosten no únikamente na American Airlines pero tambe na e American Airlines Vacations (AAV) nobo.


text:
PARAMARIBO – Den un karta na gerensia di Surinaamse Luchtvaartmaatschappij (SLM) Algemene Nederlandse Vereniging van Reisondernemingen (ANVR) a pidi pa, konforme reglanan, paga e sènnan bèk di e buelonan ku nan no a realisá.
Banda di esei SLM mester duna garantia pa buelonan ku ta planiá a largo plazo.
Hustamente awor den tempu di fakansi ta perhudiká famianan ku ta bai bishitá nan famia, segun e matutino De Ware Tijd.
Na komienso di yüni e aerolínea a konfirmá ku ta trahando riba un plan pa kontinuashon di e aerolínea i ku dentro di algun siman lo tin mas klaridat. E operashon di buelonan no tabata kore peliger i rumornan ku lo a anulá buelonan den e temporada haltu importante aki tabata inkorekto, segun SLM.
Inaseptabel
E asosiashon ta sigui bisa ku nan ta komprondé ku mester hasi eskohonan importante, pero pa laga pasaheronan ku a paga nan fakansi ku sèn ku nan a logra spar si ta inaseptabel.


text: WILLEMSTAD- 9 di desèmber 2015 – E promé turista ku a hasi uso di e Online Embarkation and Disembarkation card esta e ED card a yegá Kòrsou. Ta trata aki di sr. Jeroen Kok ku a yega for di Amsterdam riba buelo KL 785 di KLM. Den ménos ku 48 ora un total di 135 persona a yena e ED card digital. E Online ED card a keda lansá dia 7 di desèmber último dor di Ofisina di Turismo di Kòrsou huntu ku Departamentu di Imigrashon. E online ED-card tin dos meta prinsipal esta sòru pa un proseso mas lihé i efisiente ora di pasa na Imigrashon i e informashonnan di e bishitante ta keda prosesá na mes momento.


text:
Kada tantu tempu ta saka dolarisashon fo’i lachi i presentá esaki komo un solushon mágiko pa nos problemanan finansiero-ekonómiko.
Na 1985 enfrentanto retonan importante (devaluashon di bolívar, siere di Shell i terminashon di tratado fiskal ku Merka) ta proponé pa eliminá nos moneda i introdusí dòlar Merikano (USD) argumentando: “nos gobernantenan a demostrá di no por atendé responsablemente ku nos asuntunan finansiero-presupuestario”. Fondo Monetario Internashonal ta duna dos konseho negativo.
Na 2008 e idea aki ta bolbe lanta kabes en bista di e krísis mundial ku a afektá nos. Atrobe a papia di no tin konfiansa den nos gobernantenan.
Ademas, kada biaha ku Sint Maarten menasá di dolarisá, Willemstad ta drenta pániko. Ta tempu pa Kòrsou hasi su mes eskohonan basá riba lokual ta kumbini’é. Punto ta ku Willemstad siendo 75% di e union aki, mester tuma posishon.
Mas importante ta ku dolarisashon ta un remedi robes. Ta bèrdat ku nos no a demostrá madures ku nos asuntunan finansiero-presupuestario. Si nos problema ta mal gobernashon, e remedi ta pa drecha gobernashon, maneho i pone hende kalifiká. Dolarisashon no ta solushoná mal maneho. Mal maneho lo keda pero enbes di ANG lo tin USD.
Dolarisashon pa rasonnan makroekonómiko tampoko ta kumbiní. Apesar ku nos moneda ta mará na USD, te ainda nos tin vários instrumento monetario importante na nos disposishon pa influensiá i dirigí nos asuntunan finansiero, ekonómiko i soshal. Ku dolarisashon nos ta entregá tur instrumento outónomo monetario sin ku esaki ta trese benefisionan kompará ku e situashon aktual. Ta kurioso nota ku èksponentenan ku tur dia tin outonomia den nan boka kier entregá maneho monetario outónomo ku adoptashon di USD.
Un èksperto a bisa algun aña pasá: “Bo no ta kita martín di un karpinté ora e no hasi un bon trabou. Bo ta siñé kon usa e martín. Sino, e karpinté lo kue un yabi Ingles i sin konosementu algun, kuminsá daña tur pipa ku e mira.”
Ta tristu ku ketu bai estilo Kompa Nanzi, nos ta kere den konstrukshonnan hada, pero no tin kurashi pa atendé ku nos problemanan berdadero.
Willemstad, Kòrsou


text:
Kralendijk – Un tènker ta bolbe bin mara na un pir di Bopec Terminal. Esaki ta pa promé bes for di febrüari 2019. Ta trata di e tènker M/T Altair. E ta bin buska zeta (krudo) ku e kurator di Bopec Terminal a bende riba findishi. E intenshon ta pa pasa e zeta den e tènker djaweps 17 di mart 2022 durante dia.
A kontrolá di antemano e pipanan di e kompania ku ta almasená zeta. Esaki ta konta tambe pa e tènk na unda ta warda e krudo, un pòmp, e pir i otro aparatonan tékniko. Kantor di Haf a repasá di antemano tur trámite operashonal i tékniko.
Bopec Terminal, ku sosten di Kantor di Haf, ta prepará pa sí zeta mester basha den laman. Sí esaki pasa, Kantor di Haf tin material pa wanta zeta i pòmp kla pará. Pa yuda den e operashon ta bini tambe dos toubot for di Kòrsou. Despues di Boneiru e tènker M/T Altair ta sali pa Rotterdam.
E ganashi ku e benta ta pa esnan ku Bopec debe sèn for di e bankarota. Lo usa e ganashi tambe pa garantisá kontinuidat di e kompania pa tempu binidero. Mirando ku e kurator tin ku tene su mes na leinan i eksigensianan di e pèrmit, lo usa un parti di e ganashi di benta pa mantenshon na e instalashonnan i e pir grandi.
E kurator pronto lo informá esnan ku Bopecdebe sèn riba e proseso di verifikashon i bista riba nan pago.


text:
Den un conferencia di prensa cu a cuminsa pa 1’or di merdia (ora local), World Health Organization (WHO) a anuncia oficialmente cu e coronavirus a bira un pandemia. Director General di WHO, Tedros Adhanom, a bisa cu den e ultimo dos simannan e cantidad di casonan di COVID-19 (Coronavirus) pafo di China a multiplica cu 13 y e cantidad di paisnan afecta a triplifica. Miles mas ta luchando pa nan bida den hospital.”
“Den e proximo dia- y simannan nos ta calcula cu e cantidad di casonan, cantidad di mortonan y cantidad di paisnan afecta ta aumenta mas ainda.”
WHO a bin ta evaluando e brote y a bisa di ta profundamente preocupa tanto pa e nivel alarmante di plamamento y gravedad, como e nivelnan alarmante di falta di accion. Pandemia no ta un palabra pa uza lihe of sin e debido cautela. E ta un palabra, si e wordo uza di forma incorecto, e lo por causa un miedo sin motibo of un aceptacion inhustifica cu e lucha a caba cu por conduci na sufrimento y mortonan innecesario. Nunca antes nan a mira un pandemia provoca pa un coronavirus. Y nunca antes a mira un pandemia cu por wordo controla na mesun momento tambe. Nan ta pidi e paisnan pa tuma medidanan urgente y agresivo. “Nos a bati e bel di alarma fuerte,” el a bisa. E cifranan solamente no ta conta e historia completo. “Di e 118 mil casonan raporta na nivel mundial na 114 pais, mas cu 90 porciento ta na solamente cuatro pais y dos di nan, China y Sur Korea tin un epidemia cu ta bahando.”
“81 pais no a raporta ningun caso, y 57 pais a raporta 10 caso of menos. Nos no por bisa den bos halto, of cla, of cu suficiente frecuencia: tur e paisnan ainda por cambia rumbo di e pandemia. Si e paisnan detecta, prueba, trata, aisla, rastrea y mobilisa su hendenan, esnan cu un man yen di caso por evita cu esaki ta bira un grupo y cu e grupo ey ta sigui transmiti e virus den e comunidad, “Varios pais a demostra cu por wanta y controla e virus aki. E reto pa hopi di e paisnan no ta si nan por haci’e pero si nan lo hacie.”


text:
Detenshon pa menasa i destrukshon.
KOMUNIKADO DI PRENSA 508 / 2019
8 desèmber 2019
Detenshon pa menasa i destrukshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 7 di desèmber 2019 alrededor di 16.40’or, polis a detené un hòmber pa menasa i
destrukshon.
Sentral di Polis a dirigí un unidat pa un kas den Wishi, unda un hòmber lo mester a kòrta su
man.
For di investigashon a sali na kla, ku e hòmber sospechoso aki, L.B.H. nase na Kòrsou di 65
aña di edat tabatin un problema ku su ruman hòmber i otro miembronan di famia ku ta
biba na e kas ei.
Dado momentu, e hòmber aki a rabia i kibra un stul ku tabata den balkon i tambe e porta di
glas dilanti di e kas.
Tambe el a menasá abitantenan di e kas ei.
Polis a detené e hòmber aki na e sitio i a present’é dilanti di un fiskal ouksiliar, ku a ordená
su enkarselamentu, pendiente di mas investigashon.


text:
Kralendijk – For di Inspekshon Kuido di Salú i Hubentut (Inspectie Gezondheidszorg en Jeugd – IGJ) a drenta e informe ku posibelmente sierto lotenan di vários remedi ‘Sartaan’ lo por ta kontaminá. Pa e motibu akí komo prekoushon a disidí pa yama e lotenan akí bèk. Ta preskribí ‘Sartaan’ kontra preshon haltu i insufisiensia kardiako. Akí bou bo ta haña un lista di e remedinan en kestion. Ta importante pa partisipá ku no tin niun riesgo direkto pa pashèntnan.
A menshoná lote di e produktonan akí den e akshon di yama bèk, pero no a entregá nan via botikanan di Fundashon Mariadal:
– Diovan – Exforge HCT
– Co-Diovan – Hyzaar and Entresto
– Copalia – Valsartan HCT
– Cozaar – Aprovel
– Entresto – Irbesartan
– Exforge
A menshoná sierto lotenan di e produktonan akí den e akshon di yama bèk i a entregá nan via botikanan di Fundashon Mariadal:
– Irbesartan HCT
– Losartan
– Losartan HCT
– Valsartan
– CoAprovel
E botikanan a saka tur remedi kontaminá for di nan rèkinan.
Kiko bo tin ku hasi awor?
Na e momentu akí bo no tin mester di hasi nada ainda. Aworakí nos ta investigá informashon di tur pashènt i nos ta kontrolá si posibelmente nan a risibí un produkto kontaminá. Si esaki ta e kaso nos lo tuma kontakto ku e dòkter ku a preskribí e remedi pa papia tokante un alternativa òf sustitushon. Seguidamente bo dòkter di kas òf botika lo tuma kontakto ku bo. E ora ei bo por buska un remedi nobo na botika i entregá e remedí enbolbí.
Den kaso ku komo no-residente tambe bo ta hasi uso di e produktonan riba e lista, e ora ei bo mes por buska informashon tokante esaki via https://www.igj.nl/publicaties/publicaties/2021/07/13/productoverzicht-sartanen-juli-2021
Mas aleu bo por tuma kontakto tambe ku bo propio botika òf e botika general pa investigá si bo remedi tambe ta kai bou di e lotenan afektá. Si esaki ta e kaso bo por laga preskribí un resèpt lokalmente pa haña un sustitushon.
Den kaso ku bo remedi i/òf number di lote no ta riba e lista di e akshon di yama bèk, e ora ei bo no tin mester di remplasá bo remedi. Si bo tin duda bo por tuma kontakto sin kompromiso ku bo botika, pero nos ta konsehá bo pa no bini botika, a ménos ku nan a yama bo pa hasi esaki.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
E plan di rebaho di e gastonan aki ta di 2018 y e yama Beleidsplan Verlaging Personeelskosten, BVP. E ta den ehecucion desde 2018. Y ta e plan aki a percura cu cada aña Gobierno a baha e gastonan di personal.
Prome Minister a duna di conoce cu e unico cos cu Gobierno no a implementa ta: stop periodieke verhogingen pasobra mester haci esey den dialogo cu sindicato y Gobierno no a haya e momento oportuno ainda. Ademas, cu e aumento di costo di bida debi na e guera di Ukraina, tampoco ta prudente pa stop e periodieknan awor. “Mas importante ta cu nos a baha gasto di personal tur aña y pues nos ta den cumplimento cu e plan apesar cu nos no a implementa e plan full. Implementacion parcial di e plan mes a pone cu no a cumpli, manera por mira riba e grafico adhunto”.
“Mi ta scucha politiconan ta cuestiona cu tin un plan di 2018 cu no ta wordo ehecuta, siendo cu regularmente mi ta informa Parlamento di ehecucion di e plan. Cada aña den e mi cuentanan annual di mi Ministerio y cada kwartaal den e Uitvoerings Rapportage cu Minister di Finansas ta manda pa Parlamento. Si e politiconan tuma djis tiki tempo pa studia e documentonan aki, nan por evita di papia di cosnan robes asina.
Nos enfasis ta dirigi riba mehora calidad di bida di tur hende. Den e caso aki, empleadonan publico no merece e trato aki di politiconan di oposicion. Nos a baha e gastonan di personal y nos lo sigui traha pa sigui baha e gastonan aki”, Prome Minister Evelyn Wever-Croes a enfatisa.


text:
Director di DIP (Departamento di infrastructura y planificacion) sr. Haime Croes ta papia riba e tereno di plantacion y huurgrond y con ta evalua ora persona ta haci peticion di tereno.
Sr. Croes ta bisa cu pa e motibo aki ROP y ROPV a keda introduci pa asina tin un miho adaptacion den e sistema. Pa e motibo aki ta sacando e parti di huurgrond pa asina e bay mas lihe.
E ta remarca cu ta importante si pa mustra e beleid cu tin di e persona nan huurgrond, den parti comercial of si ta pa verleng si e persona ta bay haci uso pa planatacion.
Nan ta pidi pa cada persona cu a aplica, tene pasenshi. Tambe pa cada luga cu no ta cay den e gebied di ROPv no lo bin den remarke.
Ta conoci cu scarcedad den tereno ta keda un reto enorme, e ta bisa cu tin cu traha a base di sistema nobo. Nan ta haci investigacion y ta transparente cu tur hende, pa asina evita buraco den locual ta ser haci.
Sr. Croes ta bisa cu Aruba mester un planning necesario. “Nos tabatin dos scenario. Nos no tin e groen mas, nos ta bay balance e ROP/ROPV y ambos a keda demonstra cu ta traha.”
Cu pandemia tambe tabata un les caminda a ripara cu e traha pa nos mesun cuminda y nos hende ta importante. Pa e motibo aki tin tereno pa esnan cu kier haci plantacion. E ta bisa cu DIP tin e maneho bon pensa y structura.


text:
Liandro Loopstok di Fundacion pa nos comunidad ta comparti tocante e situacion lamentabel cu a raporta bou hende cu ta haci uso di nan fundacion pa asina haya donacion. E ta compronde cu tin retonan den comunidad pero nan tambe tin nan retonan.
Nan kier enfatisa cu e fundacion pa nos comunidad mes tin autoridad di acerca e compania pa haci donacion, un miembro di e board of un persona cu tin autorisacion di e fundacion pa acerca un compania cu un carta oficial. E unico derecho ta di nan y nan lo avisa e compania (nan) riba esaki.
Den e ultimo dianan aki, e fundacion a raporta cu tin persona cu ta bay den comunidad pa busca donacion den e nomber di e fundacion. Nan ta haya un lastima mirando cu esey ta pakket cu ta usa pa yuda comunidad. Di nan banda no ta conoci si ta placa of articulo e personanan a pidi.
Tin un investigacion na caminda, e ta haci yamada na tur comerciante, of compania pa tur e donacion cu a haci di curason y pa habri nan porta pa por sigui yuda comunidad di Aruba. Nan kier enfatisa cu di nan banda e carta ta via email of un board member y nan lo avisa cualkier persona cu autorisacion.
Pa locual ta trata e situacion, e ta bisa cu ainda porta ta habri pa ricibi donacion pa nan por sigui draai, por bisa e situacion ta bayendo miho sinembargo e situacion ta keda cambia pero por wak mehoracion pero e ta cada caso individual. Pa mas informacion por bay na info@fpnc.aw of via medionan social. Tambe por yama na 5880002.


text:
ORANJESTAD,Aruba
Diamars mainta, Premier Wever-Croes a asisti na un Santo Sacrificio di Misa en conexion cu e celebracion di 105 aña di existencia di St. Dominicus College. Muchanan di e scol y docente y mayornan cu entusiasmo y alegria a ricibi e Premier di Aruba. Prome Minister na su momento tabata tin e oportunidad di duna un discurso chikito na unda el a expresa su gratitud na e ekipo di e scol aki cu a sa di educa hopi studiante cu awe a logra cosnan grandi pa Aruba. Despues di e Santo Sacrificio di Misa, Prome Minister hunto cu Minister Lampe a asisti na un recepcion den koffie camber di e scol.
No ta desconoci cu den e ultimo simannan aki enseñansa ta enfrentando retonan grandi mirando cu scol Cacique Macuarima a ser kima y otro scolnan ta bou menasa di tiramento. Aunke cu e situacionnan aki ta dificil di compronde, ta importante pa comunidad para keto un rato y realisa e margen di e situacionan aki. E tipo di actividadnan desastroso aki no ta algo comun pa Aruba y siguramente no ta loke ta wordo visualisa pa ta e futuro di enseñansa ya cu cualkier atentado contra un scol ta un atentado contra Aruba su eneñansa.
“Apesar di tur e contratiemponan aki, e celebracion di 105 aña di existencia di St Dominicus College ta di celebra ya cu ta algo sumamente bunita y grandi”, Prome Minister a enfatisa.
Prome Minister ta manda palabranan di felicitacion pa tur maestra y maestronan y tambe pa tur alumno cu nan mayornan di e scol aki y ta desea cu e celebracion aki inspira cada maestro/maestra pa sigui duna mas pa cu enseñansa di nos muchanan preparando cada un di nan pa un miho futuro.


text:
Pòtret Fundashon Kukuku Kakelvers
KRALENDIJK- Via di Digitale Collecte Dierenhulp di Dierenlot na Hulanda, aktualmente ta posibel pa hasi donashon pa e trabounan di FKK Animal Rescue i Fundashon Kunuku Kakelvers.
Durante e periodo di 23 di sèptèmber te ku 8 di òktober benidero, Dierenlot lo redoblá tur montante ku ta wòrdu duná.
“Hopi organisashon ta purba hasi hopi, ku tiki sen na Boneiru. Nos ta gastando hopi sèn an entre otro kuminda, atenshon médiko i tambe gastu pa dòkter di bestia”, asina FKK Animal Rescue ta skibi pa motivá nan petishon pa duna sèn na e fundashon.
Lenk
Por hasi donasha na FKK Animal Rescue/Fundashon Kunuku Kakelverse por wòrdu hasi via di e siguiente link: https://dierenlot.digicollect.nl/fkk-animal-rescue-bonaire


text:
Tanten bo ta na bida niun hende lo no por resistí bo. Lo Mi ta ku bo, meskos ku Mi tabata ku Moises. Hamas lo Mi laga bo ni bandoná bo. Un felis siman Dios bendishona bo.
Salm 33:22
Bo amor i bondat, SEÑOR, keda riba nos, manera nos konfiansa ta firme den Bo. Dios bendishona bo y un felis siman.
1Timoteo 1:12
Mi ta gradisí Kristu-Hesus, nos Señor, ku a duna mi forsa; E t’Esun ku a konfia mi i nombra mi pa sirbiÉ, Un felis siman Dios bendishona bo.
Gal 6:9
Laga nos no kansa di hasi loke ta bon i si nos no deskurashá, na su debido tempu nos lo kosechá loke nos a sembra. Dios bendishona bo y un felis siman.


text:
E secretaria di siguridad publico di estado mexicano di Zacateca a confirma cu 18 persona a fayece despues di un enfrentamiento. E incidente a registra na e caminda di San Juan Capistrano – El Trujillo.
Na e luga a haya persona cu uniform di militar, y auto na candela. Segun tur cos ta indica cu tabata un enfrentamiento di dos grupo antagonico di delicuencia organisa.
E secretaria a bisa cu fiscal general di husticia di estado a realisa diligencia tras e incidente. CNN a contacta e fiscal pa busca mas informacion pero no a haya contesta ainda.
E zona tin mas di mita aña riba un disputa entre cartel di Sinaloa y e cartel di Jalisco Nueva Generacion, ambos ta busca pa tin e control regional.


text:
18 di Maart ta nos dilanti. E Dia di Himno y Bandera di Aruba como simbolonan di e union di e Pueblo cu a logra alcansa e status di un Pueblo Autonomo den Reino Hulandes.
Na 2022 Aruba ta celebra su Dia di Himno y Bandera den un situacion mundial, caminda e soberania di un pais ta na disputa y e Pueblo di Ukraine ta wordo menasa di perde su cas y su identidad como Pueblo.
E realidad internacional na Maart 2022, sigur ta ocasion pa refleha kico a pasa cu Aruba, cu despues di un crisis financiero causa pa mal gobernacion financiero, for di 2014 a perde e base mas importante di Status Aparte cu ta e autoridad di Aruba pa hiba su propio maneho financiero.
For di momento cu Reino Hulandes a bati na porta di Aruba na 2014, Aruba a perde su e autonomia pa cual Aruba a hiba un lucha feroz.
Pa hobennan lo ta dificil comprende con e Arubiano a lucha pa su Status Aparte.
Loke ta pasa awe na Ukraine por duna un splicacion di loke e Arubiano a sinti ora na 1977, el a lanta para pa su derecho como Pueblo pa dicidi pa su bienestar.
E lucha di Augustus 1977 tabata resultado di e hecho cu no tabata tin comprension pa e deseo di e Pueblo di Aruba, pa drenta un futuro como un pais autonomo den Reino Hulandes.
Na 1977 e partido mas grandi di Aruba no por a drenta Gobierno Central, cu tabata depende di coalicion di partidonan Antiano. Esaki a haci cu un partido minoritario di Aruba, cu tabata sostene e idea di un Federacion Antiano y tabata opone Status Aparte, por a bira e representante di Aruba den Gobierno di Antia Hulandes.
Betico Croes y e lucha di Aruba pa Status Aparte a worde tene for di Gobierno loke a nifica cu e deseo di autonomia di Aruba a wordo bari for di mesa.
Awe e Pueblo di Ukraine ta duna expresion na loke ta pasa ora democracia no ta existi.
E Pueblo di Ukraine por uni su mes na Rusia y bira parti di Rusia y asina hasta gosa di poder mas grandi.
E Pueblo di Ukraine a keda fiel na su mes y awe mundo ta lanta para pa sostene e Pueblo aki.
Dia di Himno y Bandera di Aruba ta wordo celebra dia 18 di Maart. Un dia cu ta splica cu Aruba no a ricibi e sosten cu awe mundo ta duna por ehempel Ukraine den su lucha pa su libertad.
E Pueblo di Aruba, ora bay den profundidad di realidad y husticia, tabata tin derecho riba su autonomia, su propio gobernacion autonomo den Reino cu ni Reino ni Curacao kier a acepta.
Na e otro islanan a surgi partidonan cu tabata dispuesto pa sostene Aruba pero hasta na Aruba mes tabata tin e partido cu a forma Gobierno y a laga Betico Croes for di e Gobierno.
Na 1983 Reino Hulandes porfin a bay di acuerdo cu e Pueblo di Aruba, cu awe tin motibo pa celebra Dia di Himno y Bandera y entrega na futuro generacionnan e mensahe di orguyo legitimo di un pais, cu a nenga di baha cabez, a lucha, a lanta para pa su libertad, pa cual awe Ukraine ta bringa.


text:
LLiteratura ta tur loke mente di hende ta papia òf skibi relashoná ku un situashon ekonómiko, sosial, kultural òf polítiko. Nos konosé tur sorto di literatura; ku ta kai bou literatura oral ku literatura skibi. E palabra oral ta nifiká un literatura ku e persona ta papia usando palabranan.
Literatura oral
Tradishon oral ta kustumber, kantika, kuenta, proverbio, charada, chiste, dicho i mito ku a pasa di boka pa boka i di generashon pa generashon. Tradishon oral ta portadó i bosero pa tur sorto di kreensia i balor. Tradishon oral por duna un bista di e sistema di biba, pensa, husga i aktua di un pueblo.
Na Kòrsou nos tin e tradishon di konta kuenta, kanta kantika, tira charada, rima, proverbio i dicho. Asina nos konosé kuentanan di Nanzi ku ta hopi konosí.
Tambe tin e kuentanan di:
Zumbi, spiritu i alma malu, kuenta religioso, kuenta pa hari (chiste), historia di Kòrsou i kuenta di fantasia (magia). Kantikanan ku ta bai tokante e bida diario di katibunan, e trabou duru riba plantashi, manera di kumindá otro i ritualnan di despedida. Un ehèmpel di kuentanan di historia ku a pasa di shon tabata trata su katibunan malu. Un biaha shon a bai buska awa i e a kai den pos. Su gritu pa ayudo no a duna resultado. E katibunan tabata kanta ku nan no a mira shon mas: el a foedoewé, yo no mi weleté a foedoewé
Algun kuenta konosí tambe ta di katibunan ku a bula bai bek Afrika den grupo. Esun ku no a kome salu por a bula bai. Ku e palabranan mágiko: donoei doneo, cani bolo wat ng nan a lanta bai den laira. Durante nan buelo e katibunan a kanta amize zeila, amize zeila. Un katibu ku no por a bula paso el a kome salu tabata kanta:
Den hinter Karibe tin diferente kuenta di katibunan ku a krusa oséano Atlántiko pa yega Afrika. E vuelo ta bai huntu ku kantika i palabranan mágiko.
Nanzi
E kuenta di nanzi ta un di esnan mas popular. E ta un reflekshon di e bida miserabel di katibunan. Den e kuenta nan aki e relashon di esun ku poder i esun oprimí ta bini dilanti. Esun na poder ta e figura shon Arei i Sha Tiger. E araña aki a bira símbolo di resistensia kontra e shon.
Mas tristu ta e kantikanan ku ta bai tokante benta di katibu. Ta trata un kantika di trabou kaminda dos katibu ruman hòmber mester tuma despedida di nan mama ku nan ta bende ku un otro shon ta lo siguiente:
Katibu ta galiña mama
katibu ta galiña hm
shon ta bende nos mama ta bende nos
Katibu ta galiña mama
katibu ta galiña hm
nos ta troka shon mama
mira kon m’a papia shon
Katibu ta galiña mama
katibu ta galiña hm
ata shon ta bende nos mama ku plaka
na man hm
Katibu ta galiña mama
katibu ta galiña hm
Pa mas informashon por lesa e buki di Echa cuenta di Ellis Juliana
Literatura skibi
Nos ta distinguí e siguiente géneronan: prosa, poesia i drama. Bou di prosa ta kai kuenta kòrtiku, kuenta pintá, kuenta di ada, parábula, leyenda, mito i novela.
- Kuenta di ada ta loke nos ta yama na Hulandes: sprookje.
- Parábula: ta historia ku hopi biaha nos por lesa prinsipalmente den Beibel. Pa medio di un komparashon ta trata di siña e hende ku ta lesa un lès.
- Leyenda ta un kuenta kaminda ta konta tokante un virtut i akontesimentu spesial relashoná ku mama Maria òf un otro persona santu.
- Mito ta un kuenta tokante diosnan, mitar diosnan. Mayoria biaha e kontenido ta historia di héroenan griego i romano.
- Obra teatral ta kai bou di drama. Nos ta distinguí dos sorto di drama: tragedia i komedia. Tragedia ta den e kuadro aki un obra teatral ku un kontenido trágiko. Komedia ta un obra teatral ku un kontenido alegre.
Lista di eskritor
Amasia, Lola Celedon de
Arion, Frank Martinus
Augusta- Ersilia, Merly
Bacilio, Gilbert ( Gibi)
Baromeo, Carlos (Papa)
Baromeo, Wilfred Florencio (Barshe)
Berry-Haseth, Lucille
Bonofacio, Stanley
Brenneker, Paul H.F (Vitus)
Cijntje, Echi
Coco, Juan Virgilio (Vi)
Colastica, Roland (Roy)
Cordilia, Sharline (Mimi)
Corsen, Charles
Corsen, Joseph Sickman
Cirsen, Maria Jolanda (Oda Blinder)
Crispulo, Rudolf
Croes, Eric la
Daal, Luis Henrique Plácido
Damon, Roland (Pachi)
Davelaar, Emilio
Diwan, Maria C.
Domacassé , Venancio (Pacheco) Benjamin
Doran, Gilberto A. (Bèti)
Ecury, Nydia M.
E. Evers, Errol (Roy)
Fraai, Manuel
Garmers, Sonia
Giterson, Cathleen
Goeloe, Alexis (Alex)
Goeloe, Isabelia
Goilo, Enrique
Habibe, Frederik Hendrik (Henry)
Hart, Joseph (Jopi)
Haseth, Carel P. De
Hato- Arvelo, Nydia
Heiligers, Bernadette
Hendrikse- Rigaud, Renee
Henriquez,May
Hermanus, Julio Constantino (Eligio Melfor)
Hooi, Richard (Yerba Seku)
Inecia, Alvin ( Ali)
Inecia, Giselle
Jamanika, Anthony
Jongh, Edward de
Jong, Gustaaf de
Juliana, Elis
Jungslager, Roel (Leo Regals)
Kleinmoedig, Nilo E.
KLeinmoedig-Eustatia, Adriana
Kroon, Willem Eligio ( Shon We)
Lauffer, Pierre Antoine
Lebacs, Diana
Leito, Arturo E
Leito, Lucio
Luisa, Celsio
Mambre, Pedro
Martina, Hemayel
Martina, Ornelio (Kees)
Marugg, Silvio (Tip)
Metri, Zehi
Muller, Enrique
Nita, Amador P.
Palm, Julius (Jules) Philip de
Palm, Mildred (Mila)
Palm, Walter
Palm, Norman de
Penza, Hubert
Pietersz, Edward M. Eddie Pieters Heyligger)
Pinto, Diana
Pinto, Nilda
Pool, John C. de
Rademaker, Philip
Raphaela, Cornelis M.
Reyes, Lupe
Rojer, Meindert ( Menki) Norvell James
Rosario, Guillermo E.
Sambo, Reginald Raymond
Schoobaar, Albert
Schoobaar- Anthony, Ilse
Silvanie, Siegfried
Suriel, Miguel Simnon
Tjon-Kon -Fat, Arthur L.
Trinidad, Edseline
Tronco, Francisco
Valerianus-Fermina, Imelda
Victoria, E. A.
Wanga, Hubert
Winkel- Riseeuw, Ilse
Zefrin, Ruth
Zwerwer, Imro


text:
Entrante promé di mei 2022 siudadanonan di Kòrsou ku nashonalidat hulandes por kuminsá biaha ku nan sédula entre Kòrsou ku Boneiru, Saba, St. Eustatius i St. Maarten. No por biaha ainda pa Aruba ku e sédula.
Minister Martina a introdusí sédula nobo di Kòrsou na 2021. A trese kambionan manera por ehèmpel e eskudo di Antias Hulandes, ku awor a bira esun di Kòrsou. Tambe a pone e film holográfiko i a pone un ‘Machine Readable Zone’ na e parti patras di e sédula. Ku e kambionan akí a bira posibel awor pa usa e sédula pa biaha entre e islanan den reino hulandes. E proyekto piloto di usa sédula pa biaha kuné ta entrante promé di mei 2022.


text:
Mangusa Hypermarket, esun ku mas produkto na mihó preis i mihó surtí!
Fundashon pa Konsumidó den estrecho koperashon ku Inspekshon Ekonómiko di Ministerio Ekonómiko a hasi anotashon di preis di produktonan ku konsumidónan ta usa mas durante di e temporada di kuaresma. E anotashon di preis aki a tuma lugá durante di e periodo di 7 te ku 11 di mart 2016. E lista di produkto di kuaresma ta konsistí gran parti di produktonan di laman ku no ta kai bou di preis máksimo stipulá dor di gobièrnu. Fundashon pa Konsumidó a analisá e preisnan anotá i ta publiká e resultado den un komparashon di preis.
Pa e anotashon di preis aki Inspekshon Ekonómiko a bishita 16 establesimentu. E supermerkadonan ku a bishitá ta: 2000, Albert Heijn, Arco Iris, Arti’s, Best Buy, Bon Bini, Boulevard Market Place, Centrum Mahaai, Centrum Piscadera, Colon, Esperamos, Exito, Manguso Rio, Mangusa Hypermarket, Ruyterkade i Vreugdenhil. E lista di produkto ku a hasi uso di dje tabata konsistí di 152 produkto. E produktonan ta repartí den diferente kategoria, entre otro: tuna den bleki, salmou den bleki, makrel den bleki, saldinchi den bleki, uster den bleki, piská, bòkel, bakiou ku wesu, bakiou sin wesu, paki di krap, seafood mix, berdura, bonchi di paki, bonchi den bleki, pitipuá den bleki, pitipuá di bòter, roibit i webu di Pasku.
Basá riba e resultado di e komparashon di preis ku Fundashon pa Konsumidó a hasi, Mangusa Hypermarket a resultá e supermerkado mihó surtí, ku 116 produkto di e 152 produktonan ku a anotá nan preis. Mangusa Hypermarket a resultá tambe e supermerkado ku mas produkto na mihó preis ku 35 produkto. Na di dos lugá a resultá Mangusa Rio ku 30 produkto na mihó preis. Na di tres lugá a sali Bon Bini i Centrum Mahaai ku 21 produkto. Ruyterkade a resultá e supermerkado ku mas produkto na preis mas haltu.
For di e resultado di e komparashon di preis aki, Fundashon pa Konsumidó a konstatá diferensia di preis ku ta varia di fl 0.01 i fl. 28.48. Pa loke ta trata e kategoria di piská por a nota diferensianan di preis ku ta varia di fl. 3,50 i fl 28.48. Por ehèmpel, un kilo di karkó ta kosta fl 36,52 na Centrum Mahaai i na Ruyterkade Supermarket fl. 65,00, lokual ta fl. 28.48 mas karu. Pa un kilo di filet di salmou, un konsumidó ta paga fl. 26,95 na Mangusa Rio i Mangusa Hypermarket, mientras ku na Centrum Piscadera e preis ta fl. 47.95, un diferensia di fl. 21,00.
Tur interesado por konsultá e tabèl di komparashon di preis riba nos sitio elektróniko www.fundashonpakonsimudo.org òf por tuma kontakto ku ofisina di Fundashon pa Konsumidó na telefòn 462-6666 òf por manda un mail na info@fundashonpakonsumido.org pa risibí un kopia di e tabèl di komparashon.
Klek riba e link pa download.


text:
Hillary Clinton ofisialmente elegí komo kandidato presidensial pa e partido demokrátiko.
Durante konteo, Clinton a haña e 2.382 votonan nesesario. E votamentu tabata un formalidat, ya ku tabata opvio ku Clinton lo a haña e nominashon.
Den e lunanan tras di lomba basta delegado a para tras di e minister anterior di Asuntonan Eksterior durante e elekshonnan preeliminar.
“Historia”, asina Clinton a skibi riba su kuenta di Twitter komo reakshon riba e notisia. Bernie Sanders, ku a haña 1.865 voto durante e konvenshon, a papia komo último na momentu di konteo di e votonan. El a boga pa skohé Clinton unánimamente. Riba e pregunta si Clinton mester bira e kandidato nobo, públiko a grita “sí” den bos haltu.
Ofisialmente Clinton ta e promé kandidato presidensial femenino pa un di e dos partidonan grandi na Estados Unidos. Ainda e mester akseptá e nominashon ofisialmente. Dia 8 di novèmber, dia di Elekshon na Merka, Clinton lo bai kontra Donald Trump.


text: Dia 10 di maart 2022, proyecto Hunto grandi, grandi hunto conjuntamente cu Fundacion Movemiento ta bida lo cuminsa cu un programa. Alimentacion balansa unda cu lo bai amplia e importancia di conoce kiko nos ta come. Y con pa traha cuminda nan dushi y saludabel alavez. E workshop lo bai consisti di 4 siman unda cu cada siman lo bai amplia diferente topico. Si bo kier sinja receta mas fasil, bo kier compronde kiko bo ta comiendo! E ora e workshop aki ta pabo. Prijs ta incl material y un goodiebag na final di e workshop unda cu lo bo por haci bon uso di dje pa cuminsa cu bo alimentacion balansa. Pa schrijfin yama Rosa Leon tel 6419272 orario di oficina.


text:
WILLEMSTAD – Gobièrnu di Kòrsou a tene un ‘conference call’ ku e pelotero yu di
E mihó manera pa nos atendé ku e informashonnan riba e tema di Corona Vírùs, ta di aktua segun
Dr. Izzy Gerstenbluth ta splika kon prepará Kòrsou ta pa atendé ku Corona vírùs si resultá
Video kompilashon di Selebrashon dia di Edukashon 2020 na La Hacienda Olivia huntu ku Skol Angela
Esaki ta un splikashon simpel di loke ta e kontenido di Kòrsou su Strategia Nashonal di
Sr. Statius Muller tabata un kompositor i pianista ku pa su prestashon di nivel altu riba tereno
Un pabien kaluroso na Kòrsou!! 1-0 Minister di Enseñansa, Siensia, Kultura i Deporte, señora
Paga impuesto ku
Hasi deklarashon di impuesto di entrada


text:
Playa ku e turista a pone den su revieuw.
Willemstad: Segun un turista ku a bin Kòrsou par di aña pasá, el a keda desapuntá pa e Sistema di transporte públiko. Busnan ta kore manera kada dos ora i taxinan ta hopi karu. ( $50 pa un kareda ku ta dura 15 minüt. ) Si bo ke mira e isla kompletu, bo mester hür un outo durante bo estadia. Si bo no tin un, bo ta hopi limitá na loke bo ta mira. Pero e shòfùrnan mes tabata hopi amabel.
“Pa kolmo de los kolmos”, ni e sentro di siudat no ta nèchi. Apart di e famoso “ Waterfront” di Willemstad, bo no ta keda masha impreshoná di sobrá edifisionan, kasnan i paisahenan ku ma mira. Asta e “resort” tabata mustra antikuá.
Un kos ku el a gusta di Kòrsou, tabata su hendenan. Nan tabata hopi amabel. Na e resort ku ma keda, e hendenan tabata hopi amabel. Nan tabata hasi tur kos pa hasi mi kontentu. Nan mes tabata hiba mi sierto kamindanan, pa evitá ku mi mester a paga hopi sèn na Taxi. Si mi mester bolbe bin Kòrsou ta pa reuní ku e amistat ku mi a sera. E hendenan den restorant tambe tabata hopi amabel i tabata trata mi manera un famia.
Kòrsou no tabata un destinashon hopi malu pero mi a yega di bai kaminda muchu mas mihó. Mi no a kita bai for di Kòrsou ku un deseo enorme pa bini bèk. Ma yega bai destinashonnan mas barata ku ma keda mas enkantá kuné. Ki futuro ta bisa, mi no sa, pero ainda mi no ta mira mi mes ta bin Kòrsou


text:
KRALENDIJK – Tardansa enorme pa drechamentu di kamindanan na Boneiru. Hopi reklamo e forma ku ta drecha kaminda na Boneiru, entre otro e krusada di kaya Carlos A. Nicolaas/kaya Grandi.
Djaweps 2 di yüli 2020 a inisiá e trabounan pa drecha e krusada menshoná, pa despues kontinuá ku kaya Carlos A. Nicolaas den su totalidat. A informá ku e trabou ta bai wòrdu ehekuta den diferente fase mirando ku tin negoshi riba e kaya aki i pa nan no wòrdu perhudiká. E promé fase di e trabounan na e krusada kaya Carlos A. Nicolaas/kaya Grandi, lo mester ta tin un durashon di 2 luna i despues ta sigui mas aleu ku drechamentu di kaya Carlos A. Nicolaas.
Outomobilistanan ku ta trafiká tur parti di Boneiru ta mal kontentu e forma ku e trabounan ta bai. Hopi reklamo den komunidat i riba media sosial e forma ku ta atendé ku kayanan na Boneiru. Djis imaginá si nan logra kaba renobá kaya Carlos A. Nicolaas pa komienso di 2021, esei ta nifiká ku ta tuma 1 aña pa renobá kisas 2 kilometer di kaya. Djis konta kuantu kaminda tin na Boneiru i saka bo sòm kuantu aña ta tuma pa renobá loke tin aktualmente, sin traha kaminda nobo.
No ta falta di e trahadónan di e kompania. Nan ta hasi tur esfuerso. Tin indikashon ku e palabrashon i kordinashon entre e doño di kompania ku ta hasi e trabou i gobièrnu, nan no ta komprondé otro. Aparentemente gobièrnu tampoko no tin un persona pa kontrolá i guia proyektonan. Mester buska mas alternativa pa atendé ku drechamentu i trahamentu di kaminda na Boneiru.
Tin hopi otro manera pa solushoná e asuntu di dura eternidat riba un kaminda. Ta notabel ku no ta studia e trabou bon promé implementé. Ta duna e impreshon ku esnan konserní no tin bon konosementu di e materia. Esaki ta pa Gobièrnu i e kompania. No por ta asina ku ta bisa e trabou ta dura 8 siman i awor e ta leu pa keda kla.
Sigur kos por pega aki aya i por bai algun dia èkstra di loke a palabra, sinembargo mester tene kuenta ku tin negoshi riba e kaya aki i nan ta wòrdu perhudiká. Esaki ta remarkenan ku ta sirkulá den komunidat, i a pidi pa Radio Live 99.9 FM publik’é.


text:
No debe niun hende nada. Laga amor ta e úniko kos ku boso debe otro. Pasobra esun ku stima su próhimo ta laga nifikashon berdadero di Lei di Moises sali na kla. Dios bendishona bo y un felis siman .
Rom 15:13
Dios, ku ta nos fuente di speransa, yena boso ku goso i pas pa motibu di boso fe, ya asina boso speransa por bona pa medio di poder di Spiritu Santu. Dios bendishona bo y un felis siman.
Salm 84:11-12
SEÑOR ta un solo, un eskudo: Dios ta duna su fabor i honor. SEÑOR no ta nenga su biennan na hende di kondukta sinsero. O SEÑOR di universo, felis ta esun ku ta konfia den Bo! Dios bendishona bo, y
Hakobo 1:13-14
Si un hende ta hañ’é tentá pa prueba, e no mester bisa: ‘Ta Dios mes ta hasi pa mi kai den tentashon,’ pasobra maldat no por tenta Dios, ni Dios mes no ta hasi pa hende kai den tentashon! Pero


text:
Sala Nel Petronia
Sala Nel Petronia ta ofrece un espacio comodo pa un prijs rasonabel. Disponibel pa miembro y no miembro cu diferente comodidad.
Sala Bruce Crispin
Sala Bruce Crispin ta e sala ideal pa workshop, actividad y hopi mas. Un sala agradabel y cu diferente comodidad.
Sala Bruce Crispin Plus Patio
Haci uzo di nos Sala Bruce Crispin plus nos patio y bar cu cushina. Ideal pa fiesta, brindis y mas.
Patio y Bar cu cushina
Nos ta ofrecebo e oportunidad di huur nos patio y bar cu cushina sin necesidad di un sala.


text:
17 di ougùstùs
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
17 di ougùstùs ta e di 229 dia di aña (230 den un schrikkeljaar) riba e kalènder gregoriano. Ta resta 136 dia pa e aña terminá.
A sosodé[editá | editá fuente]
- 1785 - Na Plantashi Kenepa, Kòrsou ta kuminsa e Rebelion Grandi. Bou di Tula komo lider e rebelion a dura un luna.
- 1985 - Na Kòrsou ta proklamá e Dia di lucha pa libertat pa konmemorá e Rebelion Grandi i e lucha di e katibu pa libertat.
A nase[editá | editá fuente]
- 1989 - David Abdul, futbolista profeshional arubano
A fayesé[editá | editá fuente]
A selebrá/konmemorá[editá | editá fuente]
- Argentina - Dia di Libertador José de San Martín
- Bolivia - Dia di Bandera (1825)
- Kòrsou - Dia di Lucha pa Libertat (den boka di pueblo konosí komo Dia di Tula)
- Indonesia - Dia di Independensia (1945)


text:
Un saludo kordial na nòmber di direktiva di *DRAC*, Drag Race Association Curaçao.
Un saludo kordial na nòmber di direktiva di *DRAC*, Drag Race Association Curaçao.
E fin di siman aki tin e wikènt di velosidat i esaki ta bai kombiná ku e kulminashon di e final di Point Standing 2022.
Primeramente Djasabra promé di òktober ta kore kategoria nan *Box* ku lider Riordan “Oz” Zimmerman ku tin 397 punto siguí aserka pa Randall Wederfoort ku 390 punto i na di 3 lugá Clifton “Tonchi” Nicolina ku 357 punto.
*No Box* ku su lider Geoffrey Nicolaas ku 357 punto siguí pa David “Baasbol” Tannelek ku 320 punto i na di 3 luga Jareth Davelaar ku 260 punto.
*Street ET Bike* ku su lider Jurgen Ravenstein ku 450 punto siguí pa Rudney “Escalade” Martha ku 321 punto i na 3 luga Alden Merite Jr. ku 317 punto.
Porta ta habri 17:00 òktober (5’or) i pista ta habri 18:00 (6’or).
Djadumingo dia 2 di ta kontinua ku kareda nan Street Legal ku e pista No Prep. *Street Car* ku su lider David Tannelek 390 punto siguí pa Sharel Theodora ku 370 punto i na di 3 lugá Kevin Beaumont ku 310 punto. *Modified Street Car* ku su lider Lisandro Pikeur ku 384 punto siguí pa David “Baasbol” Tannelek ku 330 punto i na di 3 lugá Dylan Neman ku 300 punto. *
*Street Bike* ku empate na promé puesto ku 330 punto den Rhaeven Martijn y Reno Best siguí pa Ardiaan “Kora” De Freitas ku 290 punto i na di 3 lugá empate den Czyean “Jenny” Martis y Clifford “Kitty” Nicolina ku 250 punto.
*Short Bike* ku su lider Gercival “Bala” Cathlin ku 497 punto siguí pa Christopher “Cleo” Soerka ku 410 punto i na di 3 luga Xylon Bernadina ku 390 punto.
*Scooter* ku su lider Shafari Abrahamsz ku 410 punto siguí pa Reagan Torbed ku 380 punto i na di 3 luga empate ku 370 punto den Edwardson Ardiana i Jana Martis.
Porta ta habri 15:00 (3’or) y ta kuminsa 16:00 (4’or).
E fecha pa premiashon di e mihó nan pa 2022 lo keda anunsiá mas despues.
Di kada kategoria lo premia di 10 pa 4 ku Medaya i 3 pa kampion ku trofeo.
Aparte pa e 5 kategoria nan di Street Legal lo tin trofeo pa e vehikulo ku a registrá e tempu mas rápido.
DRAC ta invita tur fanatiko, koredor y doño nan di vehikulo pa ta presente e fin di siman aki pa e klousura di pointseries 2022 na Curaçao International Raceway.
Entrada pa kada dia ta Ang. 15,00 pa Adulto i Ang. 5,00 pa mucha bou di 12 aña.
Bar i kushina ta bon surtí i ku preis nan pa famia.